CELEX: 32014D0884
Language: fi
Date: 2014-03-11 00:00:00
Title: 2014/884/EU: Komission päätös, annettu 11 päivänä maaliskuuta 2014 , valtiontuesta SA.34445 (12/C), jonka Tanska on myöntänyt kiinteään omaisuuteen liittyvien omaisuuserien siirtoon FIH:lta Tanskan rahoitusvakausyhtiölle (tiedoksiannettu numerolla C(2014) 1280)  ETA:n kannalta merkityksellinen teksti

12.12.2014   
            
            
               FI
            
            
               Euroopan unionin virallinen lehti
            
            
               L 357/89
            
         KOMISSION PÄÄTÖS,
   annettu 11 päivänä maaliskuuta 2014,
   valtiontuesta SA.34445 (12/C), jonka Tanska on myöntänyt kiinteään omaisuuteen liittyvien omaisuuserien siirtoon FIH:lta Tanskan rahoitusvakausyhtiölle
   (tiedoksiannettu numerolla C(2014) 1280)
   (Ainoastaan englanninkielinen teksti on todistusvoimainen)
   (ETA:n kannalta merkityksellinen teksti)
   (2014/884/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen ja erityisesti sen 108 artiklan 2 kohdan ensimmäisen alakohdan,
   ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,
   on mainittujen artiklojen mukaisesti kehottanut jäsenvaltioita ja muita asianomaisia osapuolia esittämään huomautuksensa (1),
   sekä katsoo seuraavaa:
   1.   MENETTELY
   
   
               (1)
            
            
               Tanskan valtio lisäsi pankin FIH Erhvervsbank A/S ja sen tytäryhtiöiden, jäljempänä ’FIH’, pääomaa 1,9 miljardilla Tanskan kruunulla ensisijaisen hybridipääoman muodossa Tanskan valtion rahoittamaa pääomanlisäystä koskevan lain mukaisesti (2).
            
         
               (2)
            
            
               Tanska ilmoitti 6 päivänä maaliskuuta 2012 valtiontukipaketista, joka on tarkoitus myöntää FIH:lle. Komissio hyväksyi esitetyt toimenpiteet (3) väliaikaisesti ja katsoi niiden soveltuvan sisämarkkinoille 29 päivänä kesäkuuta 2012 annetulla päätöksellä, jäljempänä ’pelastamis- ja aloittamispäätös’ (4).
            
         
               (3)
            
            
               Komissio aloitti samalla Euroopan unionin toiminnasta tehdyn sopimuksen, jäljempänä ’SEUT-sopimus’, 108 artiklan 2 kohdassa tarkoitetun menettelyn, koska toimenpiteen asianmukaisuuteen, tuen rajoittamiseen välttämättömään vähimmäismäärään ja pankin oman rahoitusosuuden tasoon liittyy epäilyjä, erityisesti kun otetaan huomioon FIH:lle myönnettyjen arvoltaan alentuneita omaisuuseriä koskevista toimenpiteistä maksettavien korvausten vähäisyys.
            
         
               (4)
            
            
               FIH maksoi 2 päivänä heinäkuuta 2012 takaisin Tanskan valtion rahoittamaa pääomanlisäystä koskevan lain mukaisesti vuonna 2009 saamansa 1,9 miljardin Tanskan kruunun pääoman (5).
            
         
               (5)
            
            
               Tanska esitti 4 päivänä tammikuuta 2013 pelastamis- ja aloittamispäätöksen mukaisesti rakennesuunnitelman (6), jota se muutti myöhemmin. Tanska esitti 24 päivänä kesäkuuta 2013 lopullisen version kyseisestä suunnitelmasta, jäljempänä ’rakenneuudistussuunnitelma’.
            
         
               (6)
            
            
               Tanska esitti 3 päivänä helmikuuta 2014 FIH:n rakenneuudistukselle ehdot, jotka Tanska on sitoutunut panemaan täytäntöön, jäljempänä ’sitoumukset’.
            
         
               (7)
            
            
               Tanskan viranomaiset toimittivat lisätietoja 30 päivän kesäkuuta 2012 ja 3 päivän helmikuuta 2014 välisenä aikana.
            
         
               (8)
            
            
               Tanska hyväksyy asian kiireellisyyden vuoksi tämän päätöksen antamisen poikkeuksellisesti englannin kielellä (7).
            
         2.   KUVAUS
   
   2.1   TUENSAAJA
   
               (9)
            
            
               FIH on rajavastuuyhtiö, johon sovelletaan Tanskan pankkilainsäädäntöä ja jota valvoo Tanskan finanssivalvontaviranomainen. FIH perustettiin vuonna 1958, ja sen pääkonttori sijaitsee Tanskan Kööpenhaminassa. Se on kokonaan FIH Holding A/S:n, jäljempänä ’FIH Holding’, omistuksessa.
            
         
               (10)
            
            
               FIH-ryhmä koostuu FIH Holdingista ja FIH Erhvervsbankista sekä sen kokonaan omistamista tytäryhtiöistä. Nämä tytäryhtiöt ovat FIH Partners A/S (joka vastaa yritysrahoituksen liiketoimintasegmentistä), FIH Kapital Bank A/S, jäljempänä ’FIH Kapital Bank’ (8), FIH Realkredit A/S (joka on kiinnitysluottolaitos) ja FIH Leasing and Finans A/S. FIH:n liiketoimintaan kuuluu kolme segmenttiä: pankkitoiminta (9), markkinat (10) ja yritysrahoitus (11).
            
         
               (11)
            
            
               FIH Holdingin omistajat olivat 31 päivänä joulukuuta 2012 Tanskan työntekijöiden lisäeläkerahasto 48,8 prosentin osuudella, PF I A/S (12) 48,8 prosentin osuudella, hallintoneuvosto ja yritysjohto 2,3 prosentin osuudella ja FIH Holding itse 0,1 prosentin osuudella.
            
         
               (12)
            
            
               Vuoden 2011 lopussa FIH-ryhmän tase oli 84,16 miljardia Tanskan kruunua (11,28 miljardia euroa) ja sen kokonaispääomaosuus (13) oli 17,8 prosenttia. Kokonaispääomaosuus nostettiin 21,2 prosenttiin 31 päivään joulukuuta 2012 mennessä. FIH:n tase oli 31 päivänä joulukuuta 2012 yhteensä 60,76 miljardia Tanskan kruunua (8,1 miljardia euroa) (14) ja sen riskipainotettujen omaisuuserien arvo oli 29,84 miljardia Tanskan kruunua (3,98 miljardia euroa).
            
         
               (13)
            
            
               FIH on keskittänyt toimintansa keskipitkän aikavälin rahoituksen sekä riskinhallintaa koskevan neuvonnan ja yritysrahoituspalvelujen tarjoamiseen tanskalaisille yrityksille, joiden tase on yli 10 miljoonaa Tanskan kruunua (1,34 miljoonaa euroa). Alun perin FIH:n pankkitoiminta kattoi kolme segmenttiä: omaisuuden rahoituksen, yritysostorahoituksen ja yrityspankkitoiminnan.
            
         
               (14)
            
            
               FIH oli pelastamis- ja aloittamispäätöksen ajankohtana käyttöpääomalla mitattuna (15) Tanskan kuudenneksi suurin pankki, ja ryhmällä oli yhteensä yli 2 000 pankkiasiakasta. Samana ajankohtana FIH:n markkinaosuus pankki- ja kiinnitysluotoista oli arviolta 1,7 prosenttia. Markkinaosuus pk-yrityksille ja muille yrityksille myönnetyistä luotoista oli 2,5 prosenttia. Kesäkuussa 2012 FIH:n markkinaosuus yrityksille myönnetyistä luotoista oli 2,1 prosenttia (pankkien ja kiinnitysluottopankkien osalta).
            
         
               (15)
            
            
               FIH-ryhmän tulos on ollut heikko viime vuosina. Se haki Tanskan pääomapohjan vahvistamista koskevaan ohjelmaan (16)25 päivänä kesäkuuta 2009, ja sille myönnettiin valtion rahoittama 1,9 miljardin Tanskan kruunun ensisijaisen hybridipääoman lisäys velkakirjan muodossa. Velkakirjan kupongiksi määrittyi 11,46 prosenttia. FIH-ryhmä ilmoitti vuoden 2009 tuloksensa ennen veroja olevan 148 miljoonaa Tanskan kruunua (19,9 miljoonaa euroa) tappiollinen.
            
         
               (16)
            
            
               Vaikka FIH-ryhmän tulos ennen veroja vuonna 2010 oli 316 miljoonaa Tanskan kruunua (42,5 miljoonaa euroa) voitollinen, voitto perustui pääosin kertaluonteisiin myönteisiin markkina-arvojen muutoksiin, kuten välillisen omistusosuuden realisoitumattomiin arvonnousuihin. FIH-ryhmä ilmoitti vuoden 2011 tuloksensa ennen veroja olevan 1,27 miljardia Tanskan kruunua (170 miljoonaa euroa) tappiollinen, mikä johtui lainojen arvonalennustappioista ja kielteisistä markkina-arvojen muutoksista. Sen tulos ennen veroja 31 päivänä joulukuuta 2012 oli 47 miljoonaa Tanskan kruunua (6,4 miljoonaa euroa) tappiollinen. Talousarvioon merkitty tulos ennen veroja vuodelle 2013 on 95 miljoonaa Tanskan kruunua (12,8 miljoonaa euroa) voitollinen. Vuoden 2013 kolmannella neljänneksellä jatkuvien toimintojen tulos ennen veroja oli 23,2 miljoonaa Tanskan kruunua (3,09 miljoonaa euroa) voitollinen. Kaikkien toimintojen verojen jälkeinen tulos vuonna 2012 oli 20,1 miljoonaa Tanskan kruunua (2,71 miljoonaa euroa) tappiollinen.
            
         
               (17)
            
            
               Vuosien 2009 ja 2010 aikana Moody’s laski FIH:n luokituksen A2:sta Baa3:een. Vuonna 2010 FIH:n omistajat (Islannin finanssivalvontaviranomainen ja Islannin keskuspankki) (17) päättivät myydä osakkeensa FIH:ssa niiden nykyisille omistajille. Uusien omistajien oletettiin parantavan FIH:n luottoluokitusta huomattavasti, koska Moody’s oli katsonut Kaupthing Bank hf:n omistajuuden olleen yksi suurimmista FIH:hon liittyneistä huolenaiheista. Tästä huolimatta Moody’s alensi FIH:n luokitusta edelleen B1:een negatiivisin näkymin. Tämä johtui pääosin yksinomaan FIH:hon liittyvistä olosuhteista, kuten valtion takaamien joukkovelkakirjalainojen jälleenrahoituksesta, luottojen laadusta ja vastuista kiinteistösektorilla.
            
         
               (18)
            
            
               Luokituksen alentaminen vuonna 2011 perustui FIH:n joukkovelkakirjojen, joita valtio ei tuolloin taannut, senhetkiseen markkina-arvoon: FIH:n 2‒4 vuoden velkojen korot hinnoiteltiin 600‒700 peruspistettä korkeammalle kuin saman maturiteetin Euriboriin kytketyt swap-korot.
            
         2.2   TUKITOIMENPITEET KÄYNNISTÄNEET TAPAHTUMAT
   
               (19)
            
            
               Vuosina 2011 ja 2012 FIH ennakoi vuosina 2012 ja 2013 erääntyviin velkoihin liittyviä vaikeuksia. Tähän liittyvät rahoitukselliset haasteet aiheutuivat pääosin FIH:n luottoluokituksen alenemisesta ja pääomamarkkinoiden olosuhteiden muuttumisesta (18). FIH oli jo heinäkuussa 2009 saanut maksuvalmiustukea 50 miljardin Tanskan kruunun (6,31 miljardin euron) suuruisen valtiontakauksen muodossa. FIH käytti tuen kokonaisuudessaan. Lisäksi valtio myönsi sille 1,9 miljardin Tanskan kruunun (255 miljoonan euron) ensisijaisen hybridipääoman lisäyksen Tanskan takausjärjestelmän puitteissa. FIH:n valtion takaamien joukkovelkakirjojen arvo oli 31 päivänä joulukuuta 2011 yhteensä 41,7 miljardia Tanskan kruununa (5,56 miljardia euroa). Ne muodostivat 49,94 prosenttia pankin taseesta.
            
         
               (20)
            
            
               Koska kyseisten joukkovelkakirjalainojen erääntymisajat olivat vuosina 2012 ja 2013, FIH oli joutumassa rahoitusongelmiin. Tanskan finanssivalvontaviranomainen arvioi vuoden 2011 toisella puoliskolla, että oli melko todennäköistä, ettei FIH kykenisi noudattamaan maksuvalmiusvaatimuksia 12‒18 seuraavana kuukautena, mikä johtui sen oletetusta kyvyttömyydestä saada rahoitusta avoimilta markkinoilta.
            
         
               (21)
            
            
               Mainittujen maksuvalmiusongelmien ratkaisemiseksi FIH:n oli pienennettävä tasettaan huomattavasti.
            
         2.3   TUKITOIMENPITEET
   
               (22)
            
            
               FIH:n odotettujen maksuvalmiusongelmien ratkaisemiseksi Tanska ehdotti heinäkuussa 2012 monimutkaista alentuneita omaisuuseriä koskevaa toimenpidettä, jolla FIH:n ongelmallisia kiinteän omaisuuden rahoittamiseen liittyviä omaisuuseriä siirrettäisiin FIH Holdingin uudelle tytäryhtiölle (Newco). Samaan aikaan Tanska sitoutui myöntämään rahoitusta Newcolle ja vahvistamaan sen pääomapohjaa aina tarvittaessa.
            
         
               (23)
            
            
               Toimenpiteet (19) koostuivat kaksivaiheisesta osakkeidenostosopimuksesta (20) ja useista liitännäissopimuksista, joiden puitteissa arvoltaan 17,1 miljardin Tanskan kruunun (2,3 miljardia euroa eli 28 prosenttia FIH:n kaikista omaisuuseristä siirron ajankohtana) omaisuuserät siirrettiin Newcolle. Tämän jälkeen Tanskan rahoitusvakausyhtiö (21) osti Newcon (22), joka oli tarkoitus likvidoida järjestelmällisesti Tanskan hyväksytyn likvidaatiojärjestelyn (23) puitteissa ja sen periaatteiden (24) mukaisesti. Likvidaatiomenettelyn odotetaan kestävän 31 päivään joulukuuta 2016 asti, mutta se saattaa kestää jopa 31 päivään joulukuuta 2019 asti. Tanskan rahoitusvakausyhtiö pystyi rahoittamaan Newcon ostamiseen vaadittavan 2 miljardin Tanskan kruunun pääoman lähes kokonaisuudessaan valtion FIH:lle vuonna 2009 myöntämän 1,9 miljardin Tanskan kruunun suuruisen ensisijaisen hybridipääomalainan (25) aikaisesta takaisinmaksusta peräisin olevilla varoilla. Finanssivalvontaviranomainen hyväksyi pääomanlisäyksen takaisinmaksun 2 päivänä heinäkuuta 2012 sellaisen vakavaraisuus- ja maksuvalmiusanalyysin perusteella, jossa otettiin huomioon myös omaisuuserien siirtotoimenpide (26).
            
         
               (24)
            
            
               Vaiheessa 1 FIH Erhvervsbankin ja FIH Kapital Bankin omaisuuserät ja velat siirrettiin Newcolle, joka oli FIH Holdingin omistama uusi tytäryhtiö. Newcolle siirretyt omaisuuserät olivat kiinnelainoja ja arvopapereita, joiden arvo oli yhteensä 15,2 miljardia Tanskan kruunua (2,1 miljardia euroa), ja johdannaisia, joiden arvo oli 1,6 miljardia Tanskan kruunua (215 miljoonaa euroa). Newcon velat koostuivat alussa kahdesta lainasta (laina yksi ja laina kaksi), joiden jäljellä oleva oman pääoman osuus oli 2 miljardia Tanskan kruunua.
            
         
               (25)
            
            
               Laina yksi oli FIH:n Newcolle tappioiden kattamiseen myöntämä 1,65 miljardin Tanskan kruunun (221 miljoonan euron) suuruinen laina. Newco maksaa tämän lainan takaisin FIH:lle vain, jos Newcolle siirrettyjen omaisuuserien likvidaatiomenettelystä saatava tuotto ylittää Tanskan rahoitusvakausyhtiön Newcosta maksaman 2 miljardin Tanskan kruunun (268 miljoonan euron) hankintahinnan. Newco maksaa lainasta yksi korvausta Tanskan viiden vuoden valtion joukkovelkakirjalainan koron korotettuna 1,15 prosentilla (27).
            
         
               (26)
            
            
               Laina kaksi oli FIH Erhvervsbank Newcolle myöntämä noin 13,45 miljardin Tanskan kruunun (1,8 miljardin euron) suuruinen laina. Newco maksaa FIH:lle lainasta kaksi korvausta kolmen kuukauden Cibor-koron korotettuna 1,12 prosentilla. Lainan kaksi maturiteetti vastaa niiden lainojen maturiteetteja, jotka FIH:lle oli aiemmin myönnetty valtiontakauksen puitteissa. Laina kaksi ja sitä vastaavat lainat erääntyivät siten täysin vuoden 2013 keskivaiheilla. Asiassa tehtiin sopimus, jonka mukaan FIH maksaisi takaisin maksamattomia valtion takaamia lainoja sitä mukaa kuin Newco maksaa lainoja takaisin FIH:lle. Koska Newco on maksanut lainan kaksi nimellismäärän takaisin FIH:lle, Tanskan rahoitusvakausyhtiö on myöntänyt Newcolle rahoitusta tämän omaisuuserien jälleenrahoittamiseen vaadittavat määrät.
            
         
               (27)
            
            
               Heti vaiheen 1 loppuun saattamisen jälkeen toteutetussa vaiheessa 2 rahoitusvakausyhtiö osti kaikki Newcon osakkeet FIH Holdingilta. Rahoitusvakausyhtiön FIH Holdingille Newcosta alkuun maksama hinta (28) vastasi oman pääoman nettoarvoa 1 päivänä tammikuuta 2012, joka oli 2 miljardia Tanskan kruunua.
            
         
               (28)
            
            
               FIH holding pystyi tämän jälkeen käyttämään saamansa käteistulot välittömänä maksuvalmiutena, jolla maksettiin takaisin osa valtion takaamista veloista. Lisäksi omaisuuserien siirtämisellä korvattiin kiinnelainoja valtion tukemalle yksikölle myönnetyillä lainoilla, mikä vähensi FIH:n riskipainotettuja omaisuuseriä noin 10 miljardilla Tanskan kruunulla (29).
            
         
               (29)
            
            
               Osakkeidenostosopimuksen lisäksi toimenpiteisiin kuuluu useita FIH Holdingin ja Tanskan rahoitusvakausyhtiön välisiä liitännäissopimuksia:
               
                           a)
                        
                        
                           FIH antoi 1 päivänä heinäkuuta 2012 (30) rahoitusvakausyhtiölle rajoittamattoman tappiontakauksen, jolla se takasi, että rahoitusvakausyhtiö saisi Newcon toiminnan lakkauttamisen yhteydessä takaisin kaiken Newcolle myöntämänsä rahoituksen ja pääoman. Korvaus kyseisestä takauksesta on sisällytetty osakkeidenostosopimuksen vaihtuvansuuruiseen hankintahintaan.
                        
                     
                           b)
                        
                        
                           Rahoitusvakausviranomainen sitoutui 1 päivänä heinäkuuta 2012 myöntämään Newcolle rahoitusta lainan kaksi eräännyttyä (vuoden 2013 keskivaiheilla). Newco maksaa rahoitusvakausyhtiölle korkoa EU:n peruskoron korotettuna 100 peruspisteellä. Kyseisen sitoumuksen toteuttamiseksi rahoitusvakausyhtiö on myöntänyt Newcolle 13 miljardin Tanskan kruunun (1,64 miljardin euron) lainantakauksen, josta se ei saa sopimusmaksua.
                        
                     
                           c)
                        
                        
                           Rahoitusvakausyhtiö on sitoutunut rahoittamaan Newcoa ja vahvistamaan sen pääomapohjaa, jos se on tarpeen ennen lopullista likvidaatiomenettelyä.
                        
                     
         
               (30)
            
            
               Newcon lakkauttamisen yhteydessä rahoitusvakausyhtiö on sopimusperusteisesti oikeutettu saamaan takaisin alkuperäisen 2 miljardin Tanskan kruunun sijoituksensa siten, ettei siitä vähennetä liiketoimesta FIH:lle ja rahoitusvakausyhtiölle aiheutuneita kustannuksia. Jos likvidaatiomenettelystä saatava tuotto alittaa 2 miljardin Tanskan kruunun hankintahinnan, FIH kattaa erotuksen lainalla yksi eli lainalla tappioiden kattamiseksi ja takauksella siinä järjestyksessä. Jos likvidaatiomenettelystä saatava tuotto ylittää 1,5 miljardia Tanskan kruunua, rahoitusvakausyhtiölle maksetaan 2 miljardin Tanskan kruunun vähimmäissumman lisäksi 25 prosenttia 1,5 miljardia Tanskan kruunua ylittävästä osuudesta. Muu osa ylittävästä osuudesta maksetaan FIH Holdingille. Käytännössä rahoitusvakausyhtiölle maksetaan 2 miljardia Tanskan kruunua, jos lopullinen tuotto on alle 1,5 miljardia Tanskan kruunua. Jos lopullinen tuotto on esimerkiksi 1,9 miljardia Tanskan kruunua, finanssivalvontaviranomaiselle maksetaan 2,1 miljardia Tanskan kruunua.
            
         2.4   MUODOLLINEN TUTKINTAMENETTELY
   
               (31)
            
            
               Pelastamis- ja aloittamispäätöksessä komissio esitti epäilyjä toimenpiteiden oikeasuhteisuudesta, niiden rajoittumisesta välttämättömään vähimmäismäärään, siitä, oliko FIH-ryhmän oman rahoitusosuuden taso riittävä, ja siitä, rajoitettiinko kilpailun vääristymistä riittävästi.
            
         
               (32)
            
            
               Nämä huolenaiheet perustuivat toimenpiteiden huomattavaan monisyisyyteen. Toimenpiteet vaikuttivat tarpeettoman monimutkaisilta FIH:n tulevien maksuvalmiusongelmien ratkaisemiseen. Erityisesti oli epäselvää, missä määrin erilaiset liitännäissopimukset ja korvausmuotojen keskinäiset yhteydet olivat vuoden 2008 pankkitiedonannossa (31) tarkoitetulla tavalla välttämättömiä, aiheellisia ja oikein kohdennettuja.
            
         
               (33)
            
            
               Lisäksi FIH aikoi pelastamis- ja aloittamispäätöksen ajankohtana pyrkiä aggressiivisesti internetissä tehtävien vähittäistalletusten markkinoille tavoittelemalla hintajohtajuutta. Internetissä tehtävien vähittäistalletusten markkinoille pyrkiminen oli keskeinen osa FIH:n strategiaa rahoitusongelmiensa ratkaisemiseksi.
            
         
               (34)
            
            
               Lisäksi vaikutti erittäin epätodennäköiseltä, että Tanskan rahoitusvakausyhtiölle maksettavaksi ehdotettu korvaus siirretyistä varoista ja veloista on arvoltaan alentuneita omaisuuseriä koskevan tiedonannon (32) 21 kohdassa tarkoitetun korvaustason mukainen. Kyseisen kohdan mukaan pankkien olisi vastattava arvoltaan alentuneisiin omaisuuseriin liittyvistä tappioista mahdollisimman suurelta osin. Edelleen 21 kohdassa edellytetään, että valtiolle maksetaan asianmukaista korvausta omaisuuseriä koskevista tukitoimista, millä varmistetaan osakkeenomistajien yhtäläinen vastuu ja kustannusten jakautuminen valitusta mallista riippumatta.
            
         3.   RAKENNEUUDISTUS
   
   3.1   RAKENNEUUDISTUSSUUNNITELMA
   
               (35)
            
            
               Tanska esitteli 24 päivänä kesäkuuta 2013 lopullisen ajantasaistetun FIH-ryhmän rakenneuudistussuunnitelman kaudelle 2012‒2016. Suunnitelma sisältää parhaan ja pahimman mahdollisen skenaarion (33), joilla on tarkoitus osoittaa FIH:n kyky palauttaa pitkän aikavälin elinkelpoisuutensa, riittävä vastuunjako ja kilpailun vääristymisen ehkäisemistä koskevien toimenpiteiden asianmukaisuus.
            
         
               (36)
            
            
               Rakenneuudistussuunnitelma perustuu oletuksiin, joissa otetaan huomioon Kansainvälisen valuuttarahaston, jäljempänä ’IMF’, ennusteen mukainen bruttokansantuotteen, jäljempänä ’BKT’, muutos sekä Tanskan elinkeino- ja kasvuministeriön lyhyen aikavälin korkokantojen muutoksia vuoteen 2014 asti koskevan arvioinnin mukaiset lyhyen ja keskipitkän aikavälin korkokantojen muutokset. Suunnitelmassa ennustetaan BKT:n kasvun elpyvän maltillisesti vuonna 2013 ja sen jälkeisenä aikana.
            
         
               (37)
            
            
               Parhaassa mahdollisessa skenaariossa (34) FIH:n odotetaan parantavan tulostaan jatkuvasti vuoteen 2016 asti. Normalisoidun oman pääoman tuotoksi ennen veroja (35) ryhmän tasolla on merkitty 10,3 prosenttia 31 päivänä joulukuuta 2013 ja 11,2 prosenttia (36)31 päivänä joulukuuta 2016.
            
         
               (38)
            
            
               Pahin mahdollinen skenaario (37) perustuu epäsuotuisampiin markkinaodotuksiin. Näitä ovat muun muassa markkinaolosuhteiden huononeminen pankeille myönnettävän rahoituksen määrän ja hinnan osalta, lainojen ja neuvontapalvelujen kysynnän väheneminen, epäedulliset muutokset esimerkiksi valuuttakursseissa ja korkokannoissa ja arvonalennustappioiden pysyminen perinteistä tasoa korkeammalla suhdannevaihtelusta riippumatta. FIH:n arvioiden mukaan normalisoidun oman pääoman tuotto olisi mainittujen kehitysten toteutuessa ryhmän tasolla 0,9 prosenttia 31 päivänä joulukuuta 2013 ja 2,0 prosenttia 31 päivänä joulukuuta 2016.
            
         
               (39)
            
            
               Oman pääoman tuoton taso on molemmissa skenaarioissa melko vähäinen, mikä johtuu pääosin osingonjakokiellosta ja kuponkimaksukiellosta, jotka kuuluvat Tanskan valtiontukea koskevan tutkinnan yhteydessä antamiin sitoumuksiin. Näiden sitoumusten seurauksena FIH-ryhmä pysyisi voitollisena rakenneuudistuskauden loppuun ja toimenpiteiden loppuun saattamiseen asti.
            
         
               (40)
            
            
               Alun perin FIH:n pankkitoiminta kattoi kolme segmenttiä: omaisuuden rahoituksen, yritysostorahoituksen ja yrityspankkitoiminnan. Toiminta omaisuuden rahoituksen liiketoimintasegmentissä lopetettiin osana FIH:n rakenneuudistusta, kun omaisuuden rahoituksen piiriin kuuluvat lainat myytiin Tanskan rahoitusvakausyhtiölle vuonna 2012. Lisäksi yritysostorahoituksen liiketoimintayksikön toimintaan kuuluvista lainoista luovutaan asteittain. Siten ainoastaan yritysrahoituksen liiketoimintayksikön toiminta jatkuu. Maaliskuussa 2013 kokoaikaisia työntekijöitä oli jäljellä 214.
            
         
               (41)
            
            
               Rakenneuudistussuunnitelman mukaan tase oli tarkoitus pienentää 27,68 miljardiin Tanskan kruunuun (3,74 miljardiin euroon) 31 päivä joulukuuta 2013 mennessä. FIH ennustaa kokonaispääomaosuutensa olevan 19,6 prosenttia 31 päivänä joulukuuta 2016.
            
         
               (42)
            
            
               Lakisääteisen maksuvalmiussuhteen (38) (statutory liquidity ratio, SLR), jonka suuruus 31 päivänä joulukuuta 2012 oli 214 prosenttia, odotetaan olevan 239,7 prosenttia 31 päivänä joulukuuta 2013.
            
         
               (43)
            
            
               Rakenneuudistuksen aikana kokonaispääomaosuuden odotetaan olevan 19,6 prosenttia ja lakisääteisen maksuvalmiussuhteen 175 prosenttia, jolloin se ylittää säädetyt vaatimukset merkittävästi.
            
         
               (44)
            
            
               Rakenneuudistussuunnitelman parhaan mahdollisen skenaarion (39) mukaan niin sanotun normalisoidun oman pääoman tuoton (40) ennen veroja odotetaan olevan 9 prosenttia 31 päivänä joulukuuta 2013 ja 10,1 prosenttia 31 päivänä joulukuuta 2016. Pahimman mahdollisen skenaarion (41) mukaan kyseiset luvut ovat 0,9 prosenttia ja 4,7 prosenttia.
            
         
               (45)
            
            
               Pankin tilanne on kohentunut huomattavasti vuoden 2011 puolivälistä, jolloin Tanskan finanssivalvontaviranomainen ennakoi, että FIH:lle aiheutuisi huomattavia maksuvalmiustarpeita, joihin se ei kykenisi vastaamaan. FIH lunasti jäljellä olevat maksamattomat valtion takaamat joukkovelkakirjat, ja jälleenrahoitusongelma oli siten ratkaistu 13 päivä kesäkuuta 2013 mennessä. Lisäksi FIH maksoi takaisin valtion myöntämän ensisijaisen hybridipääoman 2 päivänä heinäkuuta 2013.
            
         
               (46)
            
            
               Tällä hetkellä FIH:lla ei ole vaikeuksia täyttää siihen sovellettavia lakisääteisiä vakavaraisuutta tai maksuvalmiutta koskevia vaatimuksia.
            
         3.2   TOIMET, JOIHIN TANSKA ON RYHTYNYT KOMISSION ESITTÄMIIN HUOLENAIHEISIIN VASTAAMISEKSI
   
               (47)
            
            
               Vastatakseen komission pelastamis- ja aloittamispäätöksessä esittämiin huolenaiheisiin Tanska ja FIH-ryhmä ovat ryhtyneet useisiin toimiin.
            
         
               (48)
            
            
               FIH suoritti Tanskan rahoitusvakausyhtiölle kertaluonteisen 310,25 miljoonan Tanskan kruunun (39,12 miljoonan euron) suuruisen maksun, jonka tilityspäivä oli 4 päivä joulukuuta 2013 (42).
            
         
               (49)
            
            
               FIH maksoi Newcolle 61,7 miljoonan Tanskan kruunun suuruisen summan, jonka tilityspäivä oli 18 päivä joulukuuta 2013, osana vuodelle 2012 tehdyn hallinnollisen sopimuksen nojalla saatujen maksujen takaisinmaksua ja pienensi takautuvasti Newcolta vuonna 2013 perittyjä hallinta- ja suojausmaksuja siten, että ne vastaavat 0,05:tä prosenttia maksamattomien lainojen salkun arvosta.
            
         
               (50)
            
            
               FIH vähensi omaisuuseriensä kokonaisarvon 109,3 miljardista Tanskan kruunusta (14,67 miljardista eurosta) 31 päivänä joulukuuta 2010 yhteensä 60,80 miljardiin Tanskan kruunuun (8,16 miljardiin euroon) 31 päivään joulukuuta 2012 mennessä, mikä tarkoitti 44 prosentin vähennystä.
            
         
               (51)
            
            
               FIH vähensi lisäksi lainasalkkunsa kokonaisarvon 58,0 miljardista Tanskan kruunusta (7,79 miljardista eurosta) 31 päivänä joulukuuta 2010 yhteensä 16,2 miljardiin Tanskan kruunuun (2,17 miljardiin euroon) 31 päivään joulukuuta 2012 mennessä. Tämä tarkoitti yhteensä 41,8 miljardin Tanskan kruunun eli 72 prosentin vähennystä.
            
         
               (52)
            
            
               Lisäksi FIH vähensi riskiyhteyksiään markkinoilla (43).
            
         
               (53)
            
            
               FIH vähensi kokoaikaisten työntekijöidensä määrän 356 työntekijästä 31 päivänä joulukuuta 2010 yhteensä 214 työntekijään 31 päivä maaliskuuta 2013 mennessä, mikä tarkoittaa 41 prosentin vähennystä.
            
         
               (54)
            
            
               Lisäksi FIH vähensi maantieteellistä läsnäoloaan, kun kaksi sen neljästä alueellisesta konttorista suljettiin.
            
         3.3   TANSKAN EHDOTTAMAT SITOUMUKSET
   
               (55)
            
            
               Komission pelastamis- ja aloittamispäätöksessä esittämien huolenaiheiden perusteella ja alentuneita omaisuuseriä koskevan tiedonannon noudattamiseksi erityisesti omaisuuserien siirtämisestä maksettavien korvausten asianmukaisuuden osalta Tanska on antanut lisäsitoumuksia, jotka on esitetty johdanto-osan (55)‒(62) kappaleessa.
            
         
               (56)
            
            
               FIH suorittaa Tanskan rahoitusvakausyhtiölle 12,1 miljoonan Tanskan kruunun (1,61 miljoonan euron) vuotuisen maksun 30 päivä syyskuuta 2014 alkaen siihen asti, että liiketoimi on lopullisesti selvitetty viimeisestä ajanjaksosta selvityspäivänä maksetulla todelliset päivät/todelliset päivät (44) -perusteisella aikaan suhteutetulla maksulla (joka on viimeistään 31 päivä joulukuuta 2019).
            
         
               (57)
            
            
               FIH vähentää Tanskan rahoitusvakausyhtiölle maksamiaan hallintakustannuksia tai maksaa sille kertakorvauksen. Vähennyksen tai korvauksen nykyarvon on oltava 143,2 miljoonaa Tanskan kruunua (19,09 miljoonaa euroa).
            
         
               (58)
            
            
               Tämän saavuttamiseksi FIH maksoi Newcolle 61,7 miljoonan Tanskan kruunun suuruisen summan osana FIH:n Newcolta vuodelle 2012 tehdyn hallinnollisen sopimuksen nojalla saamien maksujen takaisinmaksua. FIH myös pienensi Newcolta perittyjä hallinta- ja suojausmaksuja siten, että ne vastaavat 0,05:tä prosenttia vuoden 2013 maksamattomien lainojen salkun arvosta.
            
         
               (59)
            
            
               Lisäksi FIH pienentää 1 päivä tammikuuta 2014 alkaen Newcolta perittäviä hallinta- ja suojausmaksuja siten, että ne vastaavat 0,05:tä prosenttia maksamattomien lainojen salkun arvosta.
            
         
               (60)
            
            
               FIH maksaa Tanskan rahoitusvakausyhtiölle ylimääräisen 42,7 miljoonan Tanskan kruunun (6,29 miljoonan euron) vuotuisen maksun, jos Tanskan finanssivalvontaviranomainen muuttaa sääntelyään holdingtason pääomavaatimuksien osalta siten, että FIH Holdingin pääoma-asema ei rajoita FIH:n vaatimusten mukaista lainanantokykyä.
            
         
               (61)
            
            
               Sitoumuksiin sisältyy myös FIH:n vetäytyminen tietyistä liiketoiminnoista (omaisuuden rahoitus, yksityiset pääomasijoitukset ja yksityinen omaisuudenhoito) sekä toimintaa koskevia rajoitteita, kuten hintajohtajana toimimista koskeva kielto talletusten osalta, aggressiivisen kaupallisen toiminnan kielto ja yritysostojen kielto, sekä FIH-ryhmään kuuluneen kiinnitysluottopankki FIH Realkredit A/S:n likvidaatio. FIH Realkredit A/S likvidoitiin vuonna 2013.
            
         
               (62)
            
            
               Liitteessä esitetään täydellinen luettelo sitoumuksista (45).
            
         4.   TANSKAN VIRANOMAISTEN KANTA
   
   
               (63)
            
            
               Ilmoittaessaan toimenpiteistä komissiolle Tanskan alkuperäinen kanta (46) oli, että pääoman siirtämiseen Newcolle liittyi Newcolle myönnettävää valtiontukea, mutta että tällainen tuki soveltui sisämarkkinoille SEUT-sopimuksen 107 artiklan 3 kohdan b alakohdan mukaisesti.
            
         
               (64)
            
            
               Samassa yhteydessä Tanska katsoi, ettei FIH-ryhmä ollut saanut valtiontukea, koska Tanskan rahoitusvakausyhtiö maksaisi Newcosta markkinahinnan. Tanska ei perustellut kantaansa kvantitatiivisesti joko viittaamalla asiaan liittyviin markkinatietoihin tai selittämällä liiketoimeen liittyvien kustannusten perusteluja. Sen sijaan se painotti, että:
               
                           a)
                        
                        
                           käynnissä oli menettelyjä siirron markkinahinnan määrittelemiseksi;
                        
                     
                           b)
                        
                        
                           FIH-ryhmä vastasi alustavasta rahoituksesta ja alustavista takauksista;
                        
                     
                           c)
                        
                        
                           FIH-ryhmän on vastattava kaikista liiketoimeen ja likvidaatioon liittyvistä kustannuksista; ja
                        
                     
                           d)
                        
                        
                           FIH-ryhmä antoi siirtoon liittyviä lisäsitoumuksia, joista merkittävin oli velvollisuus esittää liiketoimintasuunnitelma.
                        
                     
         
               (65)
            
            
               Näiden syiden perusteella Tanska katsoi, että FIH ei saisi etua. Siltä varalta, että komissio olisi asiasta eri mieltä, Tanska ilmoitti, että kaikkea FIH:lle myönnettävää tukea voitaisiin pitää sisämarkkinoille soveltuvana, koska FIH:n järjestely voitaisiin katsoa rakenneuudistustiedonannon (47) mukaiseksi uudelleenjärjestelyksi.
            
         
               (66)
            
            
               Alkuperäisen ilmoituksensa jälkeen Tanska toimitti 20 päivänä maaliskuuta 2012 esityksen (48), jossa se korosti, että FIH ei ollut pyytänyt toimenpiteitä ja että FIH:lla oli toimenpiteiden toteuttamisen ajankohtana velkavivun purkamiseen liittyviä vaihtoehtoja, mikä tuki väitettä siitä, että liiketoimea koskevat neuvottelut käytiin markkinaehtojen mukaisesti. Tanska katsoi lisäksi, että omaisuuserien kirjanpitoarvon alkuperäinen alentaminen 1,4 miljardilla Tanskan kruunulla ja myöhempi 1,3 miljardin Tanskan kruunun arvoa alentava riskioikaisu vastasivat markkinahintaa. Lisäksi mahdolliset earn out -tappiot katetaan muuttuvan osakkeidenostosopimuksen muodolla siten, että markkinaolosuhteiden mukainen hinnoittelu varmistettaisiin tehokkaalla jälkioikaisumekanismilla. Tanska ei antanut lisäselvityksiä ehdotetun alennuksen ja riskioikaisun suuruudesta tai siitä, miksi niiden tuloksena olisi markkinahinta.
            
         
               (67)
            
            
               Tätä seuranneessa kirjeenvaihdossa komission kanssa (49) Tanska totesi, että suurin mahdollinen tappio, jolle Tanskan rahoitusvakausyhtiö voisi altistua, oli 1,05 miljardia Tanskan kruunua. Tällä se tarkoitti 1,65 miljardin euron suuruisen tappiot kattavan lainan ja yhteensä 2,7 miljardin Tanskan kruunun kirjanpitoarvon alentamisen ja alustavan arvoa alentavan riskioikaisun välistä erotusta. Tanska katsoi myös, että valtio hyötyy FIH:lle myönnettyihin valtion takaamiin lainoihin liittyvien riskien huomattavasta vähentymisestä ja FIH:n aikaisemman 1,9 miljardin Tanskan kruunun pääomanlisäyksen takaisinmaksusta.
            
         
               (68)
            
            
               Tanska ilmoitti komissiolle 23 päivänä huhtikuuta 2012 toimitetulla muistiolla (50), että se ei tällä hetkellä toimittaisi komissiolle lisäperusteluja markkinataloussijoittajaperiaatteen soveltamisesta. Samaan aikaan se esitti joitakin Tanskan rahoitusvakausyhtiön oikeudellisen neuvonantajan käyttämiä arvostusmenetelmiä koskevia selityksiä.
            
         
               (69)
            
            
               Tämän jälkeen Tanska totesi 16 päivänä toukokuuta 2012, että FIH Holding ja rahoitusvakausyhtiö olivat neuvotelleet liiketoimen ehdot tavanomaisten riskien ja voittojen jakamista koskevien kaupallisten näkökohtien perusteella ja että liiketoimi tehtiin markkinaehdoin. Rahoitusvakausyhtiön tilintarkastustoimisto KPMG vahvisti kyseisen lausunnon (51).
            
         
               (70)
            
            
               Tanska toimitti 7 päivänä kesäkuuta 2012 KPMG:n selvityksen, jossa toimenpiteitä arvioitiin kaikki niihin vaikuttavat tekijät huomioon ottaen. KPMG:n mielestä ei ollut syytä katsoa, että sopimuksen ehdot eivät vastaisi rahoitusvakausyhtiölle aiheutuneita riskejä. Se perusteli kantansa vakuuksien suuruudella, katettujen joukkovelkakirjojen käyttömahdollisuudella, tappiot kattavalla lainalla ja rahoitusvakausyhtiön 25 prosentin earn out -osuudella.
            
         
               (71)
            
            
               Tanska ei 11 päivänä syyskuuta 2012 menettelyn aloittamiseen antamassaan vastauksessa suoraan kiistänyt komission kantaa, jonka mukaan toimenpiteet olivat valtiontukea, mutta viittasi 29 päivänä maaliskuuta 2012 esittämiinsä perusteluihin (52). Tanskan mukaan mahdollinen markkina-arvon ylittyminen korvattaisiin FIH Holdingin myöntämällä tappiot kattavalla lainalla ja hinnan oikaisua koskevalla takuulla. Lisäksi Tanska viittasi uusittavien lainojen marginaalien kasvamiseen ja ennakoitua korkeampaan takaisinmaksukorkoon näkemystään tukevina esimerkkeinä, mutta ei toistanut nimenomaisesti, että asiassa olisi sovellettava markkinataloustoimijaperiaatetta (53).
            
         
               (72)
            
            
               Sen sijaan Tanska esitti, että toimenpiteet soveltuvat sisämarkkinoille, esitti perusteluja sille, että ne olivat asianmukaisia, että tuki on rajoitettu välttämättömään vähimmäismäärään ja että kilpailun vääristyminen on vähäistä (54).
            
         
               (73)
            
            
               Tanskan viranomaiset muistuttivat myös 23 päivänä huhtikuuta 2012 toimitetussa ilmoituksessa esitetystä kannastaan, jonka mukaan toimenpiteet olivat tulosta FIH:n ja Tanskan rahoitusvakausyhtiön välisistä neuvotteluista (55), ja totesivat, että joissakin pankkitiedonannon (56) ohjeissa oli edellytetty toimenpiteiltä tiettyä monimutkaisuutta (57), sekä kiistivät, että monimutkaisuus voisi tehdä toimenpiteistä epäasianmukaisia.
            
         
               (74)
            
            
               Kun komissio ilmoitti Tanskalle asiantuntijan toimenpiteiden markkina-arvoa ja todellista taloudellista arvoa koskevasta arviosta, Tanska kiisti sen tulokset ja toimitti useita kysymyksiä ja selvityksiä 7 päivän helmikuuta ja 11 päivän syyskuuta 2013 välisenä aikana.
            
         
               (75)
            
            
               Tanskan mukaan tuki oli rajoitettu välttämättömään vähimmäismäärään (58), koska se oletti, että siirtoarvo ei ylittäisi todellista taloudellista arvoa, mutta lisäsi, että tämä voitaisiin vahvistaa vasta komission lopullisessa arviossa.
            
         
               (76)
            
            
               Arvostamiseen liittyvien näkökohtien lisäksi Tanska pani merkille siirron myönteiset vaikutukset FIH:n sääntelylliseen asemaan, jotka olivat rakenneuudistussuunnitelmaan sisältyvien pitkän aikavälin elinkelpoisuuden palauttamista koskevan tavoitteen mukaisia.
            
         
               (77)
            
            
               Tanska totesi myös, että FIH:n talletusten hankintaa koskeva strategia oli riippumaton valtiontukitoimenpiteestä, eikä sen tarkoituksena ollut hintajohtajuuden tavoitteleminen, vaikka se olikin keskeinen osa sen rahoitusstrategiaa. Tästä huolimatta Tanska on sitoutunut komission huolenaiheiden lieventämiseksi siihen, että FIH noudattaa hintajohtajuuskieltoa.
            
         5.   ARVIOINTI
   
   5.1   VALTIONTUEN OLEMASSAOLO
   
               (78)
            
            
               SEUT-sopimuksen 107 artiklan 1 kohdassa säädetään, että jäsenvaltion myöntämä taikka valtion varoista muodossa tai toisessa myönnetty tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, ei sovellu sisämarkkinoille, siltä osin kuin se vaikuttaa jäsenvaltioiden väliseen kauppaan.
            
         
               (79)
            
            
               Komissio katsoo, että 2.3 jaksossa esitettyjä FIH:n hyväksi tehtäviä toimenpiteitä pitäisi tarkastella yhtenä kokonaisuutena. Toimenpiteet kuuluvat samaan liiketoimeen, koska niiden osatekijät ovat riippuvaisia toisistaan (ajallisesti ja rakenteellisesti) ja koska ne on kaikki suunniteltu ratkaisemaan FIH:n rahoitusongelma.
            
         5.1.1   Valtion varat
   
   
               (80)
            
            
               Tämän päätöksen 2.3 jaksossa esitettyihin toimenpiteisiin liittyy valtion varoja, koska ne ovat suoraan valtion (talous- ja sisäasiainministeriön) omistaman Tanskan rahoitusvakausyhtiön rahoittamia. Yhtiö vastaa erilaisten rahoituskriisiin liittyvien toimenpiteiden myöntämisestä tanskalaisille pankeille (59). Aluksi rahoitusvakausyhtiö myönsi 2 miljardia Tanskan kruunua käteisenä Newcon osakkeidenostosopimusta varten. Toiseksi rahoitusvakausyhtiö sitoutui rahoittamaan Newcon omaisuuseriä FIH:n maksaessa takaisin valtion takaamat lainansa. Kyseinen sitoumus voi olla arvoltaan yli 13 miljardia Tanskan kruunua. Kolmanneksi rahoitusvakausyhtiö luopuu tietystä määrästä korkoja, jotta se voi maksaa korvausta FIH Holdingin myöntämästä takauksesta.
            
         5.1.2   Edun olemassaolo
   
   
               (81)
            
            
               Tämän päätöksen 2.3 jaksossa kuvatut toimenpiteet antavat edun, koska niillä hoidetaan ongelmallisia omaisuuseriä FIH:n puolesta, mikä parantaa ryhmän pääomasuhteita ja mahdollistaa sen, että pankki pystyy ratkaisemaan rahoitusongelmansa paremmin.
            
         
               (82)
            
            
               Tanskan viranomaiset ovat todenneet, että toimenpiteissä noudatetaan markkinataloustoimijaperiaatetta, jolloin ne eivät ole FIH-ryhmälle myönnettyä valtiontukea.
            
         
               (83)
            
            
               Komissio aikoo siksi arvioida, täyttävätkö FIH-ryhmän hyväksi toteutetut toimenpiteet markkinataloustoimijaperiaatteen toteutumista koskevan testin. Testillä tutkitaan, olisiko markkinatoimija osallistunut tiettyyn toimeen samoin ehdoin kuin julkinen sijoittaja julkisten varojen käyttöön antamista koskevan päätöksen tekemisen ajankohtana. Toimenpiteet eivät ole valtiontukea, jos julkiset varat myönnetään sellaisissa olosuhteissa ja sellaisilla ehdoilla, jotka vastaavat markkinaolosuhteita.
            
         
               (84)
            
            
               Tältä osin komissio katsoo FIH-ryhmän nimenomaisessa tapauksessa, että on aiheellista tutkia, i) oliko jokin yksityinen sijoittaja alun perin valmis rahoittamaan toimenpiteet samoin ehdoin kuin jäsenvaltio, ii) jos oli, millainen sijoittajan edellyttämän sijoitetun pääoman tuoton aste oli verrattuna jäsenvaltion saamaan tuottoon ja iii) jos yksityisen sektorin kiinnostusta ei ollut, millainen odotettu tuotto (60) ja toimenpiteiden mahdollisten tuottojen jakaminen olisi valtion kannalta verrattuna siihen, millaiset markkinasijoittajan odotukset olisivat, jos se ryhtyisi samoihin toimenpiteisiin tavanomaisissa markkinatalousolosuhteissa. Jos valtio hyväksyy mainitut ehdot tai niitä paremmat ehdot, voidaan katsoa, että toimenpiteet toteutetaan markkinaehdoin. Erityisesti on tärkeää tarkistaa, tuottaako liiketoimi kokonaisuudessaan positiivisen kassavirran, koska mikään yksityinen toimija, jonka tavoitteena on mahdollisimman hyvä tuotto, ei osallistuisi tappiolliseen toimeen.
            
         
               (85)
            
            
               Selkein todiste siitä, että liiketoimi on markkinataloustoimijaperiaatteen mukainen, on se, että kaupan ehdot eivät olisi hyväksyttäviä vain hypoteettisen markkinataloustoimijan kannalta, vaan että tällainen toimija todella osallistuu samaan sijoitukseen valtion kanssa samoin ehdoin. Toisten sijoittajien osallistuminen tarjoaa komissiolle viitekehyksen markkinataloustoimijaperiaatteen sovellettavuuden arvioinnille.
            
         
               (86)
            
            
               Tanskan toimenpiteiden myöntämisen ajankohtana yksikään markkinatoimija ei ollut valmis myöntämään toimenpiteitä, jotka vastaisivat valtion hallinnassa olevien yksiköiden FIH:lle myöntämiä toimenpiteitä. Myöskään omistajakonsortio tai mikään kolmas osapuoli ei ilmaissut minkäänlaista aikomusta sijoittaa FIH:hon. Komissiolla ei ole mitään perusteita katsoa, että markkinataloustoimija olisi mainituissa olosuhteissa valmis osallistumaan toimenpiteisiin. Yksityisen sektorin kiinnostuksen puuttuminen on osoitus pankin taloudellisista ongelmista ja heikosta asemasta.
            
         
               (87)
            
            
               Toimenpide ei välttämättä ole valtiontukea, vaikka mikään toimija ei sijoittaisi siihen samoin ehdoin kuin valtio, jos yksityinen toimija olisi vastaavanlaisissa olosuhteissa myöntänyt saman rahoituksen edellyttäen vähintään yhtä hyvää tuottoa kuin valtion saama tuotto. Tätä koskevan arvioinnin olisi periaatteessa perustuttava liiketoimintasuunnitelmaan, jossa otetaan huomioon rahoituksen myöntämisen ajankohtana käytettävissä olleet tiedot ja ennustettavissa olleet kehitykset, eikä arvioinnissa pitäisi ottaa huomioon myöhempään tilanteeseen perustuvia analyyseja.
            
         
               (88)
            
            
               Lisäksi yksi markkinataloustoimijaperiaatteen soveltamisen kannalta hankalimmista tilanteista on se, jossa yritys on jo valtiontuen saaja. Tässä tapauksessa FIH:n pääomapohjaa oli jo vahvistettu 30 päivänä kesäkuuta 2009. FIH maksoi siihen myönnetyn summan takaisin 2 päivänä heinäkuuta 2012. Pääomapohjan vahvistamiseen käytettyjen hybridi-instrumenttien korko oli […] (61) prosenttia. Lisäksi FIH osallistui Tanskan takausohjelmaan. Vaikka mainitut tosiasiat eivät sinällään sulje pois markkinataloustoimijaperiaatteen soveltamista tässä tapauksessa, ne antavat viitteitä FIH:n kohtaamista ongelmista ja vaikuttaisivat yksityisten sijoittajien valmiuteen sijoittaa toimenpiteisiin. Aikaisempi tuki vääristää taloudellisia olosuhteita ja luo vaikutelman siitä, että valtiontuki olisi jatkuvaa. Tässä arvioinnissa komissio on ottanut huomioon tällaisten etujen korvaamisen uusilla eduilla.
            
         
               (89)
            
            
               Tanskan finanssivalvontaviranomainen katsoi, että FIH oli epävarmassa asemassa, koska FIH:n kykyyn täyttää lakisääteiset vaatimuksensa kohdistui sen valtion takaamien velkojen erääntyessä huomattavia maksuvalmiutta koskevia riskejä. Tilanne olisi siten voinut johtaa FIH:n pankkilisenssin peruuttamiseen (62). Tanskan finanssivalvontaviranomainen tukee tästä syystä komission arviota, jonka mukaan markkinatoimija olisi epätodennäköisesti sijoittanut FIH:hon. Vaikka vastaperusteena voidaan käyttää sitä, ettei finanssivalvontaviranomaisen asiaa koskeva selvitys ollut julkinen, markkinatoimija olisi voinut tutustua FIH:n valtion takaamien velkojen maturiteettiprofiiliin ja siten päätyä samaan lopputulokseen.
            
         
               (90)
            
            
               Koska todellista yksityistä sijoittajaa ei ole, komission on markkinataloustoimijaperiaatteen sovellettavuuden tarkempaa tutkimista varten arvioitava, onko FIH:n hyväksi toteutettavien toimenpiteiden kokonaistuotto samalla tasolla tai korkeampi kuin se, jota hypoteettinen yksityinen sijoittaja edellyttäisi tehdäkseen sijoituksen. Toimenpiteiden odotettu tuotto riippuu tulevista kassavirroista saatavasta tulovirroista, jotka on niiden nettonykyarvon määrittämiseksi diskontattava nykyhetkeen asianmukaista diskonttokorkoa käyttäen.
            
         
               (91)
            
            
               Komissio arvioi asiantuntijaneuvojen perusteella Newcon omaisuuserien markkina-arvon ja mallinsi Tanskan rahoitusvakausyhtiön tuoton jakautumisen Newcon pääoman likvidaatioarvojen osalta. Tässä se otti huomioon kaikki osakkeidenostosopimuksen osatekijät, kuten nettolikvidaatioarvon, rahoitusvakausyhtiölle ja FIH-ryhmälle kertyvät tuotot ja kustannukset sekä hankintahinnan tarkistamisen, jossa vuorostaan otettiin huomioon tappiot kattava laina. Jakautumismallin käyttäminen on tarpeen sekä oman pääoman mahdollisesta tuotosta rahoitusvakausyhtiölle jäävän 25 prosentin osuuden (upside participation) hyötyjen että Newcon omaisuuseristä aiheutuvien mahdollisten suurten tappioiden ja FIH Holdingin maksukyvyttömyyden yhdistelmästä aiheutuvien haittojen nettonykyarvon laskemiseen (63).
            
         
      Kaavio 1
   
   
      Toimenpiteen nettonykyarvo Tanskan rahoitusvakausyhtiölle
   
   
      
   
               (92)
            
            
               Kaaviossa 1 näkyy osakkeidenostosopimuksen nettonykyarvo Newcon omaisuuserien eri likvidaatioarvoilla (5,1 miljardista Tanskan kruunusta 28,3 miljardiin Tanskan kruunuun). Kukin skenaario toteutuu todennäköisyydellä, joka on luettavissa katkoviivan ja oikealla puolella olevan asteikon (0,1‒7,5 prosenttia) avulla. Todennäköisimmissä skenaarioissa tuotto on hieman negatiivinen.
            
         
               (93)
            
            
               Kuten kaaviosta 1 näkyy, osakkeidenostosopimuksen todennäköisyydellä painotettu keskimääräinen nettonykyarvo on myös negatiivinen. Asiantuntijoiden laskelmien mukaan se on 726 miljoonaa Tanskan kruunua. Näin ollen osakkeidenostosopimus tuottaa voiton sijaan tappiota. Markkinataloustoimija olisi edellyttänyt vähintään 10 prosentin vuosittaista pääomakorvausta (64) vastaavalle 2 miljardin Tanskan kruunun sijoitukselle, joka olisi silloin tuottanut noin 1,33 miljardia Tanskan kruunua Newcon seitsemän vuoden olemassaolon aikana. Komissio katsoo tämän vuoksi, että yksikään markkinataloustoimija ei olisi ollut valmis sijoittamaan toimenpiteisiin osakkeidenostosopimuksen mukaisin ehdoin. Tämän vuoksi toimenpiteet eivät ole markkinataloustoimijaperiaatteen mukaisia (65).
            
         
               (94)
            
            
               On otettava huomioon, että komissio otti johdanto-osan (91)‒(93) kappaleessa esitetyssä laskelmassaan huomioon Tanskan kanssa 7 päivänä helmikuuta ja 11 päivänä maaliskuuta 2013 käymänsä kirjeenvaihdon sekä myöhemmän kirjeenvaihdon (66), jossa Tanska toimitti aikaisemmin julkistamattomia tietoja, kuten tarkkoja tulkintoja vaihtuvansuuruisen hankintahinnan osatekijöistä, yksityiskohtaiset tiedot FIH:lta Newcolle siirrettäviksi tarkoitetuista luottovastuista, tiedot salkun luottojen laadun kehityksestä joulukuun 2011 ja syyskuun 2012 välisenä aikana sekä yksityiskohtaisemman analyysin salkun sitomattomista luottolimiiteistä.
            
         
               (95)
            
            
               Lisäksi Tanskan väitteissä (67) esitetty tuen määrä ei kestä yksityiskohtaista tarkastelua. Ensinnäkään etukäteen annettuja arvioita arvonalennuksista ja riskivarauksista ei todennettu riippumattomalla arviointiraportilla (68). Kun lisäksi otetaan huomioon mahdollisuus, ettei FIH-ryhmä kykene suoriutumaan takauksistaan, ei ole syytä olettaa, että Newcon tappiot eivät voisi ylittää 2,7:ää miljardia Tanskan kruunua. Tällöin Tanskan rahoitusvakausyhtiö ja Tanskan valtio olisivat sopimuksellisesti velvollisia vahvistamaan Newcon pääomapohjaa ennen sen lopullista likvidaatiota. Komissio katsoo siksi, että väite, jonka mukaan sijoitustappiot rajoittuisivat korkeintaan 1,05 miljardiin Tanskan kruunuun, ei ole perusteltu.
            
         
               (96)
            
            
               Vaikka toimenpiteiden ehdoista sovittiin Tanskan rahoitusvakausyhtiön ja FIH Holdingin välillä, se ei välttämättä tarkoita, että toimenpiteet olisi toteutettu markkinaehdoin. Jos Tanskan on tarkoitus myöntää huomattava määrä lisäapua vakavissa maksuvalmiusvaikeuksissa olevalle pankille, asia ei yksinään sulkisi pois viranomaisten ja pankin välisiä neuvotteluja liiketoimen yksityiskohdista. Käytyjen neuvottelujen kahdenvälisen luonteen vuoksi niistä puuttui esimerkiksi avoimen ja syrjimättömän tarjouskilpailun tai vastaavan markkinaehtoisiin liiketoimiin tehdyn vertailun piirteitä. Siksi toimenpiteiden ei voida automaattisesti katsoa olevan markkinaolosuhteiden mukaisia sen perusteella, että niistä käytiin neuvotteluja.
            
         
               (97)
            
            
               KPMG:n 7 päivänä kesäkuuta 2012 päivätyn selvityksen osalta komissio on samaa mieltä siitä, että toimenpiteiden monimutkaisuuden vuoksi niiden ehtoja olisi arvioitava kokonaisuutena, koska toimenpiteiden kunkin yksittäisen osan korvauksesta ei ole annettu yksittäistä määräystä. KMPG:n selvityksessä olevassa analyysissä kuitenkin jätettiin ottamatta huomioon äärimmäiset negatiiviset skenaariot, joissa FIH Holding ei välttämättä kykenisi täyttämään sitoumuksiaan. Lisäksi analyysissa ei käsitelty yhteensä 2,0 miljardin Tanskan kruunun sijoituksista maksettavaa korvausta. Kuten johdanto-osan (95) kappaleessa esitetään, markkinakäyttäytymistä ei voida katsoa noudatetuksi, koska pääomasta ei makseta vuosittaista korvausta ja koska osuus oman pääoman mahdollisesta tuotosta on vain 25 prosenttia seitsemän vuoden sijoituskauden aikana sekä sellaisenaan että koko korvausmallin parametrina (69).
            
         
               (98)
            
            
               Tässä yhteydessä komissio toteaa, että FIH:n pääomapohjan edellisen ensisijaisella hybridipääomalla vahvistamisen (70) yhteydessä FIH:n oli maksettava […] prosentin suuruinen vuotuinen kuponkimaksu. Lisäksi FIH:n etuoikeutettu laina noteerattiin maaliskuussa 2012 markkinoilla yli 10 prosentin implisiittisellä tuotolla. Siksi komission päätelmä, jonka mukaan pääomasta maksettavan korvauksen olisi oltava vähintään 10 prosenttia, on perusteltu. Markkinatoimija edellyttäisi todennäköisesti mainittua tasoa parempaa korvausta, kun otetaan huomioon Newcon kiinnelainasalkun rakenne ja heikko laatu (71) sekä pääomasijoituksen heikko lainapositio. Siksi Tanskan ehdottama 6,5 prosentin korvaus (72) on selvästi riittämätön. On myös pantava merkille, että liiketoimen odotettu tuotto on negatiivinen.
            
         
               (99)
            
            
               Komissio katsoo, että toimenpiteissä FIH:n hyväksi ei noudateta markkinataloustoimijaperiaatetta.
            
         5.1.3   Valikoivuus
   
   
               (100)
            
            
               Toimenpiteitä sovelletaan vain FIH-ryhmään ja Newcoon. Toimenpide on siten valikoiva.
            
         5.1.4   Kilpailun vääristyminen ja vaikutus jäsenvaltioiden väliseen kauppaan
   
   
               (101)
            
            
               Toimenpiteet auttoivat FIH:ta vahvistamaan pääoma- ja maksuvalmiusasemaansa verrattuna sen kilpailijoihin, joille ei myönnetä vastaavia toimenpiteitä. Toimenpiteillä mahdollistettiin siten FIH:n markkina-aseman parantaminen. Toimenpide voi siten johtaa kilpailun vääristymiseen.
            
         
               (102)
            
            
               Kun otetaan huomioon pankkialan yhdentyminen Euroopan tasolla, FIH:n saama etu vaikuttaa kilpailijoihin sekä Tanskassa (jossa toimii muista jäsenvaltioista lähtöisin olevia pankkeja) että muissa jäsenvaltioissa. Tämän vuoksi on katsottava, että toimenpiteet voivat mahdollisesti vaikuttaa jäsenvaltioiden väliseen kauppaan.
            
         5.2   TUEN MÄÄRÄ
   
               (103)
            
            
               Toimenpiteisiin (73) sisältyvän tuen kokonaismäärän lasketaan olevan noin 2,25 miljardia Tanskan kruunua (noin 300 miljoonaa euroa). Komissio on ottanut tuen määrän määrittämisessä huomioon:
               
                           a)
                        
                        
                           osakkeidenostosopimuksen muotoon liittyvän edun (0,73 miljardia Tanskan kruunua) (74);
                        
                     
                           b)
                        
                        
                           perimättä jätetyn korvauksen pääomasijoituksesta (1,33 miljardia Tanskan kruunua) (75);
                        
                     
                           c)
                        
                        
                           Newcon lainasta yksi eli tappiot kattavasta lainasta maksamat ylimääräiset korot ja alustavan rahoituksen (0,33 miljardia Tanskan kruunua); ja
                        
                     
                           d)
                        
                        
                           ylimääräiset hallinnointimaksut (0,14 miljardia Tanskan kruunua).
                        
                     
         
               (104)
            
            
               Komissio katsoi, että 0,28 miljardin Tanskan kruunun valtiontakausten varhaistettu peruminen olisi lieventävänä tekijänä vähennettävä tuen kokonaismäärästä.
            
         
               (105)
            
            
               Kuten 5.1 jaksossa esitetään, komissio käytti kokonaisvaltaista lähestymistapaa kaikkien korkojen ja muiden kassavirtojen, maksujen ja annettujen takausten arvostamisessa ja otti siinä huomioon:
               
                           a)
                        
                        
                           Tanskan huolen siitä, että komissio ei ottaisi riittävästi huomioon kaikkien toimenpiteiden, kuten tappiot kattavan lainan, todellista taloudellista toimintaympäristöä; ja
                        
                     
                           b)
                        
                        
                           sen tosiasian, että kaikkia liiketoimen osia ei voitu yhdistää tiettyyn korvausmuotojen osioon.
                        
                     
         
               (106)
            
            
               Komissio on arvoltaan alentuneita omaisuuseriä koskevan tiedonannon mukaisesti käyttänyt ulkopuolisia asiantuntijoita arvostusta koskevan neuvonnan saamiseksi (76).
            
         5.3   SOVELTUVUUS SISÄMARKKINOILLE
   5.3.1   Tuen soveltuvuuden oikeusperusta
   
   
               (107)
            
            
               SEUT-sopimuksen 107 artiklan 3 kohdan b alakohdan mukaan valtiontuki voidaan katsoa sisämarkkinoille soveltuvaksi, kun se on tarkoitettu ’jäsenvaltion taloudessa olevan vakavan häiriön poistamiseen’. Kun otetaan huomioon nykyiset olosuhteet ja rahoitusmarkkinoiden olosuhteet pelastamis- ja aloittamispäätöksen antamisen ajankohtana, komissio katsoo, että toimenpiteitä voidaan tutkia mainitun määräyksen nojalla.
            
         
               (108)
            
            
               Komissio myöntää, että rahoituskriisi on aiheuttanut poikkeukselliset olosuhteet, joissa yhden pankin konkurssi voi heikentää luottamusta koko rahoitusjärjestelmään sekä kansallisella että kansainvälisellä tasolla. Tämä voi toteutua jopa silloin, kun kyseessä on pieni pankki, joka ei ole välittömissä vaikeuksissa vaan ainoastaan rahoitusalan sääntelyviranomaisen tiukennetussa valvonnassa, jollainen FIH on. Kyseisen pankin 2‒4 vuoden velkojen korot hinnoiteltiin pelastamis- ja aloittamispäätöksen ajankohtana 600‒700 peruspistettä korkeammalle kuin Euribor. Tällainen hinnoittelutaso on selkeä osoitus välittömistä vaikeuksista. Tällaisissa tapauksissa aikainen puuttuminen tilanteeseen voi olla tarpeellista, jotta vältyttäisiin asianomaisen laitoksen joutumiselta epävakaiseen tilaan ja siten rahoitusvakauteen kohdistuvilta uhilta. Tämä pätee erityisesti Tanskan kaltaisiin pieniin talouksiin, joiden osalta markkinaosapuolet eivät välttämättä tee eroa yksittäisten pankkien välillä, mikä laajentaa yhden pankin kaatumisen aiheuttaman luottamuskadon koskemaan koko alaa. Tämän vuoksi kaikkien tämän päätöksen kattamien toimenpiteiden sisämarkkinoille soveltuvuuden arvioinnin oikeusperusta on SEUT-sopimuksen 107 artiklan 3 kohdan b alakohta.
            
         
               (109)
            
            
               Arvioidessaan toimenpiteitä, joilla omaisuuserät siirrettiin Tanskan rahoitusvakausyhtiölle, ja niiden soveltuvuutta sisämarkkinoille, komissio ottaa huomioon arvoltaan alentuneita omaisuuseriä koskevan tiedonannon.
            
         
               (110)
            
            
               Komissio arvioi tämän jälkeen rakenneuudistustoimenpiteiden soveltuvuuden sisämarkkinoille rakenneuudistustiedonannon perusteella.
            
         5.3.2   Toimenpiteiden yhteensopivuus arvoltaan alentuneita omaisuuseriä koskevan tiedonannon kanssa
   
   
               (111)
            
            
               Alentuneita omaisuuseriä koskevassa tiedonannossa säädetään arvoltaan alentuneiden omaisuuserien arvostamiseen ja siirtämiseen sekä toimenpiteiden yhteensopivuuteen SEUT-sopimuksen kanssa sovellettavista periaatteista. On arvioitava, onko tuki rajoitettu välttämättömään vähimmäismäärään ja onko pankin ja sen osakkeenomistajien oma rahoitusosuus riittävä.
            
         
               (112)
            
            
               Alentuneita omaisuuseriä koskevan tiedonannon 21 kohdan mukaan pankkien tulisi itse vastata arvoltaan alentuneisiin omaisuuseriin liittyvistä tappioista mahdollisimman suurelta osin. Edelleen 21 kohdassa edellytetään, että valtiolle maksetaan asianmukaista korvausta omaisuuseriä koskevasta tukitoimesta riippumatta sen muodosta. Näin varmistetaan osakkeenomistajien yhtäläinen vastuu ja kustannusten jakautuminen valitusta mallista riippumatta.
            
         
               (113)
            
            
               Toimenpiteisiin kuului niiden alkuperäisessä muodossa korvaus, joka vastasi Tanskan valtion rahoituskustannuksia, sekä ainoastaan 100 peruspisteen korvaus tarjotusta maksuvalmiudesta. Pääomasijoituksesta ei aiottu maksaa korvauksia lukuun ottamatta osuutta tuotosta (25 prosenttia), jos toiminnan lakkauttamisesta saadaan voittoa hintojentarkastusmekanismin ansiosta. Lisäksi negatiivisessa skenaariossa, jossa Newcon omaisuuseräsalkun arvo vähenisi huomattavasti, FIH Holding on velvollinen maksamaan Tanskan rahoitusvakausyhtiölle korvausta, vaikka se kyseisessä tilanteessa ei todennäköisesti kykenisi suoriutumaan tästä velvollisuudestaan. Kuten pelastamis- ja aloittamispäätöksen johdanto-osan (66)‒(73) kappaleessa todetaan, tämän vuoksi vaikutti epätodennäköiseltä, että korvaukset ja oma rahoitusosuus olisivat riittäviä siihen, että tuki olisi sisämarkkinoille soveltuvaa arvoltaan alentuneita omaisuuseriä koskevan tiedonannon ohjeistuksen mukaan.
            
         
               (114)
            
            
               Komissio on siksi arvoltaan alentuneita omaisuuseriä koskevan tiedonannon 39 kohdan mukaisesti analysoinut toimenpiteiden markkina-arvon perusteellisesti. Ulkoisen asiantuntijan avustamana se teki arvion Newcon omaisuuseräsalkun tuloksen todennäköisyysjakaumasta ja laski sen vaikutuksen omaisuuserien lopullisiin likvidaatioarvoihin osakkeidenostosopimuksen perusteella.
            
         
               (115)
            
            
               Arviossaan komissio havaitsi etuja, jotka perustuivat perimättä jätettyyn korvaukseen pääomasijoituksesta, ja mahdollisia tappioita, jotka liittyivät FIH Holdingin luottojen laatuun, tappiot kattavasta lainasta maksettaviin ylimääräisiin korkoihin, ylimääräisiin korkoeroihin FIH:n Newcolle myöntämissä lainoissa sekä ylimääräisiin hallinnasta ja johdannaista instrumenttina käytettävästä suojauksesta maksettaviin maksuihin. Komissio havaitsi myös lieventäviä tekijöitä, kuten valtiontakausten varhennetun perumisen. Yhteensä toimenpiteisiin liittyi valtiontukea noin 2,25 miljardin Tanskan kruunun arvosta.
            
         
               (116)
            
            
               Arvoltaan alentuneita omaisuuseriä koskevan tiedonannon 40 ja 41 kohdan mukaisesti siirtoarvon ja todellisen taloudellisen arvon välinen erotus arvioitiin markkina-arvon arvioinnissa käytetyllä laskelmalla, johon oli tehty kaksi tarkistusta. Näitä olivat se, että tulosten jakauma perustui omaisuuseräsalkun todellisiin taloudellisiin arvoihin markkina-arvojen sijaan, ja se, että omasta pääomasta edellytetty korvaus perustui toimenpiteiden pääomaa tukevan vaikutuksen todelliseen nettoarvoon. Tanskan finanssivalvontaviranomaisen antaman lausunnon perusteella komissio arvioi toimenpiteiden pääomaa tukevan vaikutuksen bruttoarvoksi 375 miljoonaa Tanskan kruunua (77) ja vastaavan siirtoarvon ylittävän todellisen taloudellisen arvon 254 miljoonalla Tanskan kruunulla (78), joista olisi saatava korvausta ja jotka olisi perittävä takaisin. Lisäksi oli perittävä takaisin 143,2 miljoonan Tanskan kruunun ylimääräiset maksut.
            
         
               (117)
            
            
               Yhteensä 254 miljoonan Tanskan kruunun suuruisella ennakkomaksulla (jonka tilityspäivä oli 1 päivä maaliskuuta 2012) pääomaa tukevan vaikutuksen nettoarvo vähennettiin 375 miljoonasta Tanskan kruunusta 121 miljoonaan Tanskan kruunuun. Siksi 310,25 miljoonan Tanskan kruunun kertaluonteinen maksu (79), jonka tilityspäivä oli 30 päivä syyskuuta 2013, ja 12,1 miljoonan Tanskan kruunun vuotuinen maksu (joka vastaa 10 prosentin korvausta pääomaa tukevasta vaikutuksesta) yhdessä ylimääräisten hallintamaksujen (80) takaisinmaksun kanssa saattaisi toimenpiteet arvoltaan alentuneita omaisuuseriä koskevan tiedonannon mukaisiksi.
            
         
               (118)
            
            
               Tanska on varmistanut, että FIH on maksanut mainitut summat (81) ja noudattanut kaikkia toimenpiteitä koskevien lopullisten asiakirjojen mukaisia sopimuksia.
            
         
               (119)
            
            
               Tanska sitoutuu siihen, että FIH ei maksa osinkoja, kunnes Newcon tilit on lopullisesti selvitetty osakkeidenostosopimuksen mukaisesti, millä lievennetään FIH Holdingiin Tanskan rahoitusvakausyhtiön puolesta kohdistuvaa luottoriskiä.
            
         
               (120)
            
            
               Tämän perusteella toimenpiteet ovat kokonaisuudessaan oikeasuhteisia ja rajoitettu välttämättömään, ja oma maksuosuus niissä on riittävä. Koska Tanskan rahoitusvakausyhtiölle maksettiin 310,25 miljoonaa Tanskan kruunua, johon lisättiin korko (82), ja annettiin korvauksiin ja maksuihin liittyviä lisäsitoumuksia (83), toimenpiteiden sisältämät korvaukset ovat lisäksi asianmukaisia arvoltaan alentuneita omaisuuseriä koskevassa tiedonannossa tarkoitetulla tavalla.
            
         5.3.3   Tuen yhteensopivuus rakenneuudistustiedonannon ja valtiontukisääntöjen soveltamista koskevan vuoden 2011 tiedonannon kanssa
       (84)
   
   
               (121)
            
            
               Jotta rahoituslaitoksen rakenneuudistus soveltuisi sisämarkkinoille SEUT-sopimuksen 107 artiklan 3 kohdan b alakohdan nojalla, sen on rakenneuudistustiedonannon mukaan täytettävä seuraavat edellytykset: i) johdettava pankin elinkelpoisuuden palautumiseen tai likvidaatioon, ii) varmistettava, että tuen määrä on rajoitettu välttämättömään vähimmäismäärään, ja sisällettävä tuensaajan riittävän oman rahoitusosuuden (vastuunjako) sekä iii) sisällettävä riittävät kilpailun vääristämistä rajoittavat toimenpiteet.
            
         i)   Elinkelpoisuus
   
   
               (122)
            
            
               Rakenneuudistustiedonannon mukaan jäsenvaltion tulee toimittaa kattava rakenneuudistussuunnitelma, joka osoittaa, kuinka tuensaajan pitkän aikavälin elinkelpoisuus palautetaan ilman valtiontukea kohtuullisen ajan kuluessa ja enintään viiden vuoden kuluessa. Pitkän aikavälin elinkelpoisuus saavutetaan, kun pankki kykenee kilpailemaan markkinoilla pääomasta omin voimin ja säädettyjen edellytysten mukaisesti. Tätä tarkoitusta varten pankin on kyettävä vastaamaan itse kaikista kustannuksistaan ja sen oman pääoman tuoton on oltava riskiprofiiliin nähden asianmukainen. Elinkelpoisuuden palauttamisen olisi perustuttava pääosin sisäisiin toimenpiteisiin ja uskottavaan rakenneuudistussuunnitelmaan.
            
         
               (123)
            
            
               Tanskan toimittama 13 päivänä joulukuuta 2016 päättyvä FIH:n rakenneuudistussuunnitelma sisältää elinkelpoisuuden palautumisen rakenneuudistuskauden lopussa. Pankin odotetaan pysyvän kannattavana ja parantavansa vuositulostaan erityisesti vuosina 2013–2016 uuden liiketoiminnan oman pääoman tuoton ollessa riittävä. Pahimman mahdollisen skenaarion mukaan pankin tulos olisi edelleen voitollinen nettotuoton parantuessa 51 miljoonasta Tanskan kruunusta (6,8 miljoonasta eurosta) vuonna 2013 yhteensä 122 miljoonaan Tanskan kruunuun (16,27 miljoonaan euroon) vuonna 2016.
            
         
               (124)
            
            
               Rakenneuudistussuunnitelman mukaan FIH:n kokonaispääomaosuus nousee 31 päivään joulukuuta 2016 mennessä jopa 19,6 prosenttiin, jolloin lakisääteisen maksuvalmiussuhteen odotetaan olevan 160 prosenttia. Mainitut suhteet ylittävät lakisääteiset vähimmäisvaatimukset selkeästi. Ryhmällä vaikuttaisi siten olevan riittävästi pääomaa ja riittävä maksuvalmiusasema.
            
         
               (125)
            
            
               Toimenpiteiden ja erityisesti lainojen siirtämisen jälkeen FIH pystyi lunastamaan valtion takaamat joukkovelkakirjat ajallaan vuonna 2013 ja lisäksi maksamaan takaisin valtiolta saamansa hybridipääoman 2 päivänä heinäkuuta 2013.
            
         
               (126)
            
            
               Toimenpiteillä on parannettu FIH:n maksuvalmiusprofiilia huomattavasti. Se saavutti 214 prosentin lakisääteisen maksuvalmiussuhteen 31 päivänä joulukuuta 2012 ja sen odotetaan saavuttavan 239,7 prosentin maksuvalmiussuhteen 31 päivään joulukuuta 2013 mennessä (85). Nämä luvut ylittävät lakisääteiset maksuvalmiutta koskevat vaatimukset selkeästi.
            
         
               (127)
            
            
               Erityisesti FIH:ta aiemmin uhannut rahoitusvaje on saatu paikattua omaisuuserien siirrolla, joka toteutettiin Tanskan rahoitusvakausyhtiön Newcolle myöntämän 13 miljardin Tanskan kruunun avulla. Lisäksi rahoitusvakausyhtiö on sitoutunut koko toimenpiteiden elinkaaren ajan vahvistamaan sen pääomapohjaa tarvittaessa (86). Tämän seurauksena FIH:n pääomapohjaan liittyvät välittömät ongelmat on ehkäisty ennalta.
            
         
               (128)
            
            
               Yhteenvetona voidaan todeta, että FIH vaikuttaa olevan hyvässä asemassa pitkän aikavälin elinkelpoisuuden itsenäisen saavuttamisen osalta, kun otetaan huomioon, että sen kannattavuus ja maksuvalmius on varmistettu ja että sillä on riittävä pääomapohja.
            
         
               (129)
            
            
               Vaikka normalisoidun oman pääoman tuoton ennen veroja odotetaan pahimmassa mahdollisessa skenaariossa olevan vain 0,9 prosenttia 31 päivänä joulukuuta 2013 ja 2 prosenttia (87)31 päivänä joulukuuta 2016, parhaassa mahdollisessa skenaariossa sen odotetaan olevan 10,3 prosenttia vuoden 2103 osalta ja 11,2 prosenttia vuoden 2016 osalta.
            
         
               (130)
            
            
               Komissio ei yleensä sovella normalisoidun oman pääoman periaatetta, koska oman pääoman tuoton aste on sitä sovellettaessa yleensä korkeampi kuin silloin, jos laskelmat perustuisivat todelliseen omaan pääomaan. Tässä tapauksessa Tanska on kuitenkin sitoutunut siihen, että FIH Holding ja FIH jättävät suuren osan kertyneistä voitoista jakamatta voidakseen paremmin taata asianmukaisen takaisinmaksun Tanskan rahoitusvakausyhtiölle. Erityisesti jos Newcon toteutunut tuotto on huomattavasti FIH:n odotteita heikompi, FIH:lle (tappiot kattavan lainan kautta) ja FIH Holdingille (rahoitusvakausyhtiölle annetun takauksen kautta) aiheutuu kustannuksia sen varmistamisesta, että rahoitusvakausyhtiölle maksetaan korvauksia valtiontukisääntöjen mukaisella tasolla. Jakamatta jätettyjen voittojen kertyminen kuitenkin kasvattaa oman pääoman määrän verraten korkealle tasolle (8,4 miljardiin Tanskan kruunuun parhaassa mahdollisessa skenaariossa ja 7,3 miljardiin Tanskan kruunuun pahimmassa mahdollisessa skenaariossa), mikä pienentää oman pääoman tuottoastetta. FIH ei kykene toimimaan tätä kehitystä vastaan, jollei se tuota tappiota (mikä ei kuulu suunnitelmiin eikä ole toivottavaa). Normalisoidun oman pääoman periaate on siten soveltuvampi tähän tapaukseen, jotta komissio voi arvioida pankin kannattavuuden asianmukaisesti ilman jakamatta jätettyjen voittojen vaikutuksia.
            
         
               (131)
            
            
               FIH myös lopettaa toimintansa verraten riskialttiilla yritysostorahoituksen liiketoiminta-alueella, mikä vähentää sen liiketoiminnan riskejä ja vahvistaa sen liiketoimintamallin perustaa. Lisäksi FIH:n kokonaispääomaosuus nousee rakenneuudistuskauden lopussa 20,8 prosenttiin (88), jolloin vaikuttaisi siltä, että FIH:n pääoma on ylimitoitettu (89) sen liiketoimintamalli huomioon ottaen. Siten sen altistuminen markkinariskeille vähenee huomattavasti, mikä saattaa vaarantaa sen toiminnan jatkumisen.
            
         
               (132)
            
            
               Komissio katsoo tämän vuoksi, että rakenneuudistussuunnitelma soveltuu FIH:n pitkän aikavälin elinkelpoisuuden palauttamiseen.
            
         ii)   Vastuunjako
   
   
               (133)
            
            
               FIH on sitoutunut olemaan maksamatta osinkoja rakenneuudistuskauden aikana ja maksamaan takaisin valtion aiemmin myöntämän 1,9 miljardin Tanskan kruunun arvoisen pääomapohjan vahvistamisen. Lisäksi FIH ei maksa kuponkeja hybridi-instrumenteille tai sellaisille instrumenteille, joiden osalta rahoituslaitoksilla on kuponkien maksamista tai takaisinostoa koskeva harkintavalta, kuten heikommassa etuoikeusasemassa oleville velkainstrumenteille, riippumatta niiden sääntelyyn pohjautuvasta luokituksesta, ellei sillä ole lakiin perustuvaa velvollisuutta siihen.
            
         
               (134)
            
            
               Lisäksi, kuten 5.4.1 kohdassa selitetään, arvoltaan alentuneisiin omaisuuseriin kohdistuvista toimenpiteistä maksettavat korvaukset ovat riittävällä tasolla.
            
         
               (135)
            
            
               Komissio katsoo tämän vuoksi, että rakenneuudistussuunnitelma täyttää vastuunjakoa koskevan vaatimuksen riittävällä tavalla.
            
         iii)   Kilpailun vääristyminen
   
   
               (136)
            
            
               Rakenneuudistussuunnitelmassa esitetään, että FIH vetäytyy tietyistä liiketoiminnoista (omaisuuden rahoitus, yksityiset pääomasijoitukset ja yksityinen omaisuudenhoito). Erityisesti kiinteän omaisuuden rahoittamiseen liittyviä omaisuuseriä on siirretty Newcolle 15,4 miljardin Tanskan kruunun (25 prosenttia vuoden 2012 taseesta) arvosta.
            
         
               (137)
            
            
               Tarkistetuissa ehdoissa määrätään myös hintajohtajuuskiellosta talletusten osalta, jos FIH:n markkina-arvo ylittää 5 prosenttia. Tämä sitoumus sallii FIH:n kehittävän rahoitusasemaansa edelleen hankkimalla talletuksia markkinoilla, mutta luo samalla kynnyksen estämään liiallisen toiminnan. Lisäksi FIH:hon sovelletaan aggressiivisten kaupallisten menettelyjen kieltoa, jolla kilpailijoita suojellaan liioitellulta markkinakäyttäytymiseltä. On pantava merkille, ettei yksikään markkinatoimija esittänyt huomautuksia FIH:n talletusten hinnoittelua koskevasta politiikasta sen jälkeen, kun komissio aloitti asiaa koskevan menettelyn.
            
         
               (138)
            
            
               Lisäksi FIH myy sijoituksensa pääomasijoitusrahastoihin ja muut pääomasijoituksensa ja luopuu kiinnitysluottolaitoksesta yritysrakenteessaan 31 päivään joulukuuta 2014 mennessä. Siten kyseiset liiketoiminta-alueet jätetään kilpailijoille, ja FIH:n markkinaläsnäolo vähentyy vastaavasti.
            
         
               (139)
            
            
               Lisäksi FIH Realkredit (90) likvidoidaan ja kaikki liiketoimet yritysostorahoituksen toimialalla lakkautetaan. Vuoden 2012 lopun tilanteen mukaan FIH Realkreditillä oli hallussaan enää noin 300 miljoonan Tanskan kruunun (40,3 miljoonan euron) arvoiset omaisuuserät, joten sen merkitys koko FIH-ryhmän kannalta oli vähäinen.
            
         
               (140)
            
            
               FIH on myös jo vähentänyt omaisuuseriensä kokonaisarvon 109,3 miljardista Tanskan kruunusta (14,67 miljardista eurosta) 31 päivänä joulukuuta 2010 yhteensä 60,80 miljardiin Tanskan kruunuun (8,16 miljardiin euroon) 31 päivään joulukuuta 2012 mennessä, mikä tarkoitti 44 prosentin vähennystä.
            
         
               (141)
            
            
               Kokonaisuudessaan mainitut sitoumukset lievensivät kilpailun vääristymistä riittävästi, koska FIH:lle mahdollisesti kannattavia liiketoimintamahdollisuuksia jätettiin käyttämättä ja kilpailijoiden hyödynnettäviksi.
            
         5.4   PÄÄTELMÄT JA MUODOLLISEN TUTKINTAMENETTELYN PÄÄTTÄMINEN
   
               (142)
            
            
               Komissio esitti pelastamis- ja aloittamispäätöksessään epäilyjä siitä, ovatko käsiteltävänä olevat toimenpiteet vuoden 2008 pankkitiedonannossa (91) tarkoitetulla tavalla oikein kohdistettuja. Erityisesti tuossa vaiheessa oli epäselvää, olisivatko sijoittavat sitä mieltä, että FIH on hankkiutunut täysin eroon huonoimmista omaisuuseristään, ja olisivatko ne valmiita myöntämään rahoitusta kestettävissä olevin ehdoin. FIH:n rakenneuudistussuunnitelmassa osoitetaan, että pankilla on riittävä pääomapuskuri myös stressiskenaariossa ja että sen elinkelpoisuus säilyy todennäköisesti myös epäsuotuisista makrotaloudellisista kehityksistä huolimatta.
            
         
               (143)
            
            
               Komissio esitti pelastamis- ja aloittamispäätöksessä epäilyjä myös siitä, rajoittuivatko toimenpiteet välttämättömään vähimmäismäärään ja oliko niissä suunniteltu oma rahoitusosuus riittävä (92), erityisesti kun otetaan huomioon toimenpiteiden monimutkaisuus.
            
         
               (144)
            
            
               Komissio katsoo toimenpiteiden osien ja niiden keskinäisten yhteyksien yksityiskohtaisen arvioinnin perusteella, että FIH:n toimenpiteistä maksama korvaus muodostaa riittävän oman rahoitusosuuden ja on arvoltaan alentuneita omaisuuseriä koskevan tiedonannon mukainen. Komissio suhtautuu myönteisesti Tanskan rahoitusvakausyhtiölle maksettuun (310,25 miljoonan Tanskan kruunun) kertaluonteiseen maksuun ja siihen liittyviin sitoumuksiin. Komissio toteaa lisäksi, että toimenpiteet ovat parantaneet pankin maksuvalmiusasemaa ja että pankki säilyttää maksuvalmiutensa ja elinkelpoisuutensa rakenneuudistussuunnitelman mukaan kaikissa skenaarioissa.
            
         
               (145)
            
            
               Komissio esitti pelastamis- ja aloittamispäätöksessään lisäksi epäilyjä siitä, oliko kilpailun vääristymisen rajoittamista koskeva vaatimus täyttynyt. FIH:hon sovelletaan nyt kuponkikieltoa, osingonjakokieltoa, hintajohtajuuskieltoa (myös talletusten osalta) ja aggressiivisten kaupallisten menettelyjen kieltoa, minkä lisäksi FIH on antanut divestointisitoumuksia.
            
         
               (146)
            
            
               Kaiken kaikkiaan komissio toteaa, että Tanskan esittelemässä rakenneuudistussuunnitelmassa käsitellään riittävästi elinkelpoisuuteen, vastuunjakoon ja kilpailun vääristymiseen liittyviä kysymyksiä, minkä vuoksi se on rakenneuudistustiedonannon ja arvoltaan alentuneita omaisuuseriä koskevan tiedonannon vaatimusten mukainen.
            
         
               (147)
            
            
               Edellä esitetyn arvioinnin perusteella komissio katsoo, että toimenpiteet ovat oikein kohdistettuja ja rajoitettuja välttämättömään ja että niillä rajoitetaan kilpailun vääristymistä. Tästä syystä komission alun perin pelastamis- ja aloittamispäätöksessä esitetyt epäilyt toimenpiteiden soveltuvuudesta sisämarkkinoille ovat poistuneet.
            
         
      Päätelmät
   
   
               (148)
            
            
               Tanskan antaman ilmoituksen perusteella ja sen esittämät sitoumukset huomioon ottaen komissio katsoo, että toimenpiteet soveltuvat sisämarkkinoille. Toimenpiteiden asianmukaisuus sekä pankin elinkelpoisuus ja oma rahoitusosuus yhdessä kilpailun vääristymistä lieventävien toimenpiteiden kanssa vaikuttaa riittävältä. Siten toimenpiteet olisi hyväksyttävä SEUT-sopimuksen 107 artiklan 3 kohdan b alakohdan mukaisesti ja aloitettu menettely olisi lopetettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Omaisuuserien siirto FIH-ryhmältä Tanskan rahoitusvakausyhtiölle ja siihen liittyvät liitännäissopimukset ovat Euroopan unionin toiminnasta tehdyn sopimuksen 107 artiklan 1 kohdassa tarkoitettua valtiontukea.
   Tämä valtiontuki soveltuu sisämarkkinoille, kun otetaan huomioon siihen liittyvä rakenneuudistussuunnitelma ja liitteessä esitetyt sitoumukset.
   2 artikla
   Tämä päätös on osoitettu Tanskan kuningaskunnalle.
   
      Tehty Brysselissä 11 päivänä maaliskuuta 2014.
      
         
            Komission puolesta
         
         Joaquín ALMUNIA
         
            Varapuheenjohtaja
         
      
   
   
      (1)  EUVL C 359, 21.11.2012, s. 1.
   
      (2)  Valtion rahoittamaa pääomanlisäystä koskevalla lailla tarkoitetaan 3 päivänä helmikuuta 2009 annettua lakia nro 67 ja sen nojalla annettuja määräyksiä. Laki hyväksyttiin komission päätöksellä 3. helmikuuta 2009 (EUVL C 50, 3.3.2009, s. 4).
   
      (3)  Komission päätös, annettu 29 päivänä kesäkuuta 2012, asiassa SA.34445 (2012/C) (ex 2012/N) (EUVL C 359, 21.11.2012, s. 1).
   
      (4)  Tukitoimenpiteet kuvataan yksityiskohtaisesti pelastamis- ja aloittamispäätöksen johdanto-osan 10–23 kappaleessa.
   
      (5)  Ks. johdanto-osan (1) kappale.
   
      (6)  Suunnitelmaan tehtiin myöhemmin muutoksia.
   
      (7)  10 päivänä joulukuuta 2013 päivätty käytettävää kieltä koskeva poikkeus.
   
      (8)  Se sulautui pankkiin FIH Erhvervsbank A/S liiketoimintaansa jatkavana yrityksenä 23 päivänä elokuuta 2013.
   
      (9)  Alun perin pankkitoiminta koostui: 1) yrityspankkitoiminnasta, joka vastaa FIH:n lainanannosta erityisesti pienille ja keskisuurille yrityksille; 2) yritysostorahoituksesta, joka tarjoaa strukturoitua rahoitusta sulautumia ja yritysostoja varten pohjoismaiden markkinoilla, ja 3) omaisuuden rahoituksesta, joka tarjosi pääoma- ja neuvontapalveluja kiinteistösijoittajille. Omaisuuden rahoitus ei enää ole FIH:n liiketoiminta-alue, kuten johdanto-osan 40 kappaleessa selostetaan.
   
      (10)  Markkinoiden segmentti tarjoaa esimerkiksi riskienhallintaan, velkojen hallintaan ja pääoman rakenteeseen liittyviä rahoitusneuvontapalveluja suurille ja keskisuurille yrityksille. Markkinoiden segmentti vastaa myös kaupankäyntiin liittyvän ja asiakkaille suunnatun toiminnan hallinnoinnista korko-, valuutta- ja arvopaperimarkkinoilla.
   
      (11)  Yritysrahoituksen segmentti tarjoaa muun muassa sulautumia, yritysostoja, yksityistämistä ja pääomanlisäystä koskevia neuvontapalveluja.
   
      (12)  PF I A/S on holdingyhtiö, joka vastaa FIH Holdingin omistuksessa olevan PFA Pensionin, Folksam Ömsesidig Livsförsäkring/Folksam Ömsesidig Sakförsäkringin ja C.P. Dyvig & Co A/S:n hallinnasta.
   
      (13)  Rakenneuudistussuunnitelmassa käytetään käsitettä ’solvency ratio’ (vakavaraisuussuhdeluku). Käsitteellä ’solvency ratio’ kuitenkin tarkoitetaan tilinpäätösraportoinnissa yrityksen verojen jälkeisen tuloksen ja poistojen suhdetta sen velkojen kokonaismäärään. Siten sillä mitataan yrityksen kykyä maksaa velkansa. Sillä määritetään yrityksen verojen jälkeisen tuloksen suuruus ilman kassavirran ulkopuolisia poistokustannuksia ja verrattuna yrityksen velkasitoumusten kokonaismäärään. Lisäksi siihen sisältyy arvio siitä, kuinka todennäköisesti yritys jatkaa velkasitoumustensa lisäämistä. Siksi tässä päätöksessä käytetään käsitettä ’kokonaispääomaosuus’, jolla tarkoitetaan pankin kokonaispääoman suhdetta sen riskipainotettujen omaisuuserien arvoon, niissä kohdissa, joissa rakenneuudistussuunnitelmassa käytetään käsitettä ’solvency ratio’.
   
      (14)  Vaihtokurssi 31 päivänä joulukuuta 2012: EUR 1 = DKK 7,4610 (EKP).
   
      (15)  Käyttöpääomalla tarkoitetaan talletusten, joukkovelkakirjojen, huonommassa etuoikeusasemassa olevien velkojen ja oman pääoman summaa.
   
      (16)  Ks. alaviite 2.
   
      (17)  FIH-ryhmän edellinen omistaja islantilainen Kaupthing Bank hf, jonka toimintaa ryhdyttiin lopettamaan vuonna 2008, asetti ryhmän myyntiin vuonna 2010.
   
      (18)  Ks. johdanto-osan kappale 17.
   
      (19)  Ks. alaviite 3. Toimenpiteet kuvataan tarkemmin tämän päätöksen johdanto-osan 22–30 kappaleessa.
   
      (20)  FIH:n ja Tanskan rahoitusvakausyhtiön välinen 2 päivänä heinäkuuta 2012 päivätty päätöspöytäkirja.
   
      (21)  Newcon nimi on muutettu Tanskan rahoitusvakausyhtiölle myymisen jälkeen muotoon FS Property Finance A/S, mutta se sijaitsee edelleen samassa osoitteessa kuin FIH:n pääkonttori.
   
      (22)  Tanskan rahoitusvakausyhtiö on Tanskan valtion omistama väline, joka on vastuussa eri rahoituskriisiin liittyvistä toimenpiteistä, joiden puitteissa valtion varoja myönnetään rahoituslaitosten käyttöön.
   
      (23)  Ks. päätös N 407/10, annettu 30 päivänä syyskuuta 2010 (EUVL C 312, 17.11.2010, s. 7); päätös SA.31938 (N 537/10), annettu 7 päivänä joulukuuta 2010 (EUVL C 117, 15.4.2011, s. 2); päätös SA.33001 (11/N) – osa A, annettu 28 päivänä kesäkuuta 2011 (EUVL C 237, 13.8.2011, s. 1); päätös SA.33001 (11/N) – osa B, annettu 1 päivänä elokuuta 2011 (EUVL C 271, 14.9.2011, s. 1); päätös SA.33757 (11/N), annettu 9 päivänä joulukuuta 2011 (EUVL C 22, 27.1.2012, s. 2) ja päätös SA.34227(12/N), annettu 17 päivänä helmikuuta 2012 (EUVL C 128, 3.5.2012, s. 1) sekä Max Bankin pelastustuesta 7 päivänä lokakuuta 2011 annettu päätös SA.33639 (11/N) (EUVL C 343, 23.11.2011, s. 10).
   
      (24)  Järjestelyn tarkoituksena on säilyttää kaatuvien pankkien arvoa hallitulla jatkuvuusperiaatteeseen perustuvalla likvidaatiolla sen sijaan, että kyseiset pankit joutuisivat konkurssimenettelyyn. Alkuperäisen järjestelyn mukaan kaatuvien pankkien osakkeenomistajien ja etuoikeusasemaltaan huonompien joukkovelkakirjojen haltijoiden siteet pankkiin katkaistaan kokonaisuudessaan. Omaisuuserät ja jäljellä olevat velat siirretään Tanskan rahoitusvakausyhtiölle, joka huolehtii likvidaatiosta valtion puolesta. Myytävissä olevat omaisuuserät myydään sijoittajille ja muista omaisuuseristä luovutaan. Omaisuuserien myynnistä ja niistä luopumisesta saatavilla tuloilla maksetaan korvauksia velkojille (etuoikeusasemaltaan parempien joukkovelkakirjojen haltijoille ja tallettajille).
   
      (25)  Ks. johdanto-osan 1 ja 4 kappale.
   
      (26)  Vahvistettu Tanskan finanssivalvontaviranomaisen 18 päivänä huhtikuuta 2013 päivätyllä kirjeellä, joka toimitettiin komissiolle sähköpostitse 29 päivänä huhtikuuta 2013.
   
      (27)  Sopimuksen mukaan Newco maksaa Tanskan kahden, kolmen tai viiden vuoden valtionjoukkovelkakirjalainan todellisen koron korotettuna 1,15 prosentilla riippuen FIH:n valitsemasta maturiteetista. Koroksi on kuitenkin tosiasiallisesti muodostunut viiden vuoden valtionjoukkovelkakirjalainan mukainen korko.
   
      (28)  Hankintahinta koostuu 2 miljardin Tanskan kruunun kiinteästä summasta ja vaihtuvansuuruisesta summasta, jonka suuruus riippuu johdanto-osan 30 kappaleessa määriteltävästä Newcon lopullisesta realisaatioarvosta.
   
      (29)  Vahvistettu Tanskan finanssivalvontaviranomaisen 18 päivänä huhtikuuta 2009 päivätyllä kirjatulla kirjeellä, ks. myös alaviite 26.
   
      (30)  Osapuolet tekivät 1 päivänä maaliskuuta 2012 periaatesopimuksen, jossa kuvataan useita osakkeidenostosopimuksen ja sen liitännäissopimusten yksityiskohtia. Lopulliset asiaan liittyvät asiakirjat allekirjoitettiin 1 päivänä heinäkuuta 2012.
   
      (31)  Komission tiedonanto valtiontukisääntöjen soveltamisesta maailmanlaajuisen finanssikriisin seurauksena rahoituslaitosten suhteen toteutettuihin toimenpiteisiin (EUVL C 270, 25.10.2008, s. 8).
   
      (32)  Komission tiedonanto arvoltaan alentuneiden omaisuuserien käsittelystä yhteisön pankkisektorilla (EUVL C 72, 26.3.2009, s. 1).
   
      (33)  Sekä eri alaskenaarioita.
   
      (34)  Alaskenaario, jossa vähäisemmät arvonalennustappiot.
   
      (35)  Laskettu 16 prosentin ydinpääomaosuutta vastaavan oman pääoman määrän perusteella ja pankin riskipositiot huomioon ottaen. Oletetaan, että voitot/tappiot eivät muutu.
   
      (36)  On syytä mainita, että pankin nettotulos on todennäköisesti tappiollinen vuonna 2013 molempien skenaarioiden mukaan, jos oletetaan, että nettokustannukset nousevat vuonna 2013 yhteensä 310,25 miljoonalla Tanskan kruunulla alentuneita omaisuuseriä koskevan tiedonannon mukaisen maksun ja korkojen vuoksi ja että hallinnollisia maksuja maksetaan takaisin 61,7 miljoonaa Tanskan kruunua (ks. lisäksi jäljempänä johdanto-osan 117 kappaleesta alkaen). FIH on laajalti kompensoinut kyseistä vaikutusta maksuvalmiuden hallintatoimella joulukuussa 2013. Vaikutus vuonna 2016 olisi vähäinen, koska lukujen mainitaan olevan normalisoitua oman pääoman tuottoa.
   
      (37)  Alaskenaario, jossa suuret arvonalennustappiot.
   
      (38)  Lakisääteisellä maksuvalmiussuhteella tarkoitetaan prosentteina ilmaistua nykyisen maksuvalmiuden suhdetta lakisääteiseen maksuvalmiusvaatimukseen. Lakisääteisen vaatimuksen täyttämiseen vaaditaan 100 prosentin maksuvalmiussuhdetta, ja 214 prosentin maksuvalmiussuhde on siten yli kaksinkertainen lakisääteiseen vaatimukseen nähden.
   
      (39)  Ks. alaviite 35.
   
      (40)  Parhaassa mahdollisessa skenaariossa keskimääräisten rahoituskustannusten oletetaan laskevan ja markkina- ja yritysrahoitustoiminnan tulojen kasvavan.
   
      (41)  Pahimmassa mahdollisessa skenaariossa makrotalouden tasolla odotetaan tapahtuvan huomattavia kielteisiä kehityksiä, joihin liittyy sekä luottojen kysynnän väheneminen että arvonalennustappioiden pysyminen perinteistä korkeammalla tasolla (vaikka niiden odotetaan pienenevän rakenneuudistuskauden aikana).
   
      (42)  FIH siirsi 4 päivänä joulukuuta 2013 rahoitusvakausyhtiölle 310,25 miljoonaa Tanskan kruunua (summa oli talletettu 30 päivänä syyskuuta 2013). Lisäksi FIH siirsi sille 6 575 342 Tanskan kruunua.
   
      (43)  Esimerkiksi se pienensi todennäköistä tappiolukuaan 50 miljoonasta Tanskan kruunusta (6,71 miljoonasta eurosta) 31 päivänä joulukuuta 2011 yhteensä 35 miljoonaan Tanskan kruunuun (4,7 miljoonaan euroon) 22 päivä huhtikuuta 2013.
   
      (44)  Tällä tarkoitetaan koronlaskukäytäntöä, jossa edellisen ajanjakson (edellisen maksun ja siitä seuranneen maksun välinen aika) päivien todellinen määrä jaetaan kahden perättäisen syyskuun 30 päivän välisen ajan päivien todellisella määrällä.
   
      (45)  Ne sisältyvät ehtoihin.
   
      (46)  SANI-ilmoitus 6783, päivätty 2 päivänä maaliskuuta 2012, FIH:n ilmoitus komissiolle – lopullinen, 3 jakso.
   
      (47)  Komission tiedonanto elinkelpoisuuden palauttamisesta ja rahoitusalalla tämänhetkisessä kriisissä toteutettujen rakenneuudistustoimenpiteiden arvioinnista valtiontukisääntöjen perusteella (EUVL C 195, 19.8.2009, s. 9).
   
      (48)  Omaisuuserien siirtämistä FIH:lta Tanskan rahoitusvakausyhtiölle koskeva esitys, jonka Tanska toimitti komissiolle 20 päivänä maaliskuuta 2012.
   
      (49)  Tanskan komissiolle 29 päivänä maaliskuuta 2012 lähettämä sähköpostiviesti.
   
      (50)  Tanskan komissiolle 23 päivänä huhtikuuta 2012 toimittamat vastaukset 4 päivänä huhtikuuta 2012 päivättyyn kyselyyn Tanskan rahoitusvakausyhtiön osakkeiden ostamisesta FIH:lta.
   
      (51)  Komissiolle 16 päivänä toukokuuta 2012 toimitettu päiväämätön FIH Erhvervsbankia koskeva lausunto.
   
      (52)  Ks. alaviite 49 ja johdanto-osan 67 kappale.
   
      (53)  Tässä päätöksessä käsitettä markkinataloussijoittajaperiaate käytetään samassa merkityksessä kuin käsitettä markkinataloustoimijaperiaate. Käsite markkinataloustoimijaperiaate otettiin käyttöön kattamaan sijoittajien ja muiden markkinatoimijoiden, kuten lainanantajien ja velkojien, asema.
   
      (54)  11 päivänä syyskuuta 2012 toimitettu ilmoitus, 2, 3 ja 4 kohta.
   
      (55)  11 päivänä syyskuuta 2012 toimitettu ilmoitus, s. 5.
   
      (56)  Ks. alaviite 31.
   
      (57)  11 päivänä syyskuuta 2012 toimitettu ilmoitus, 2 kohta, s. 5.
   
      (58)  11 päivänä syyskuuta 2012 toimitettu ilmoitus, s. 6–7.
   
      (59)  Tanskan rahoitusvakausyhtiöön sovelletaan rahoitusvakautta koskevaa lakia ja rahoitusyrityksiä koskevia lakeja sekä niiden nojalla annettuja määräyksiä. Lisäksi siihen sovelletaan erityisiä valtion omistamia yrityksiä koskevia säännöksiä. Rahoitusvakausyhtiön aikaisemmin myöntämien muiden toimenpiteiden on katsottu olevan Tanskan valtion toimenpiteitä 10 päivänä lokakuuta 2008 pankkien takausohjelmasta Tanskassa annetussa komission päätöksessä NN 51/08 (EUVL C 273, 28.10.2008, s. 2).
   
      (60)  Toimenpiteiden odotettu tuotto lasketaan nettonykyarvon määrittämistä varten diskontattujen tulevien kassavirtojen perusteella. Ks. johdanto-osan 91 ja 92 kappale.
   
      (61)  Luottamuksellinen tieto.
   
      (62)  Tanskan finanssivalvontaviranomaisen komissiolle toimittama 16 päivänä toukokuuta 2012 päivätty FIH Erhvervsbank A/S:ää koskeva ilmoitus.
   
      (63)  Ilmiö tunnetaan rahoitusmarkkinoilla wrong-way-riskinä. Asiantuntijaneuvojen perusteella komissio käytti 16 prosentin suuruista keskimääräistä implisiittistä kumulatiivista tappioennustetta. Ennuste kuitenkin jakautuu lineaarisesti negatiivisiin tuottoihin nähden siten, että äärimmäisessä tapauksessa, jossa omaisuuseräsalkun arvo laskisi vain 5,1 miljardiin Tanskan kruunuun, tappioennusteen suuruus oli 91 prosenttia ja 0 prosenttia, jos omaisuuserien tuotto olisi positiivinen.
   
      (64)  Komissio toteaa todisteeksi tästä, että kriisitilanteissa pääoman vahvistamisesta markkinoilla maksettavat korvaukset voivat helposti ylittää 15 prosenttia (JP Morgan, Europe Credit Research, 27. lokakuuta 2008 ja Merrill Lynchin tiedot sellaisten luottolaitosten, joiden luottoluokitus on vähintään investointitasolla, euromääräisistä ensisijaisista velkainstrumenteista). FIH itse kykeni vuonna 2009 saamaan vahvistusta pääomapohjalleen vain Tanskan valtiolta, ja sen piti maksaa tästä 11,45 prosentin kuponkia. Lisäksi osakkeidenostosopimuksen tekemisen ajankohtana maaliskuussa 2012 FIH:n etuoikeutetun vakuudettoman velan, kuten ISIN XS0259416757, jonka vuosikuponki oli 4,91 prosenttia ja erääntymisajankohta vuonna 2021, noteerattiin markkinoilla 67 prosentin erotuksella pariarvoon, mikä viittasi yli 10,50 prosentin tuottoon. Siten on loogista olettaa, että pääoma, jolla on huomattavasti heikompi lainapositio, edellyttäisi huomattavasti parempaa tuottoa markkinasijoittajalle.
   
      (65)  Markkinakäyttäytymisen noudattamatta jättäminen voidaan todeta jo ottamatta huomioon muita päätössopimuksen osatekijöitä, kuten Newcon alkuperäisen rahoituksen kustannuksia ja tappiot kattavaa lainaa tai FIH:lle maksettavia omaisuuserien hallinta- ja suojausmaksuja, jotka lasketaan tuen kokonaismäärään 5.2 jaksossa.
   
      (66)  Esitetty lyhyesti kahdessa Tanskan 24 päivänä kesäkuuta 2013 toimittamassa ilmoituksessa ja selkeytetty edelleen 29 päivänä elokuuta ja 11 päivänä syyskuuta 2013 toimitetuilla ilmoituksilla.
   
      (67)  Ks. johdanto-osan 66 ja 67 kappale.
   
      (68)  Yksisivuisessa komissiolle toimitetussa yhteenvetoasiakirjassa ”Brev vedr FIH nedskrivning” mainitaan, että arvostusryhmä, joka toimii rahoitusvakausyhtiön puolesta eikä siten ole riippumaton, on katsonut, että kansainvälisten tilinpäätösstandardien sääntöjen mukaan asiassa olisi suoritettava 3,2 miljardin Tanskan kruunun velkojen kuoletus. Lisäksi 1,3 miljardin Tanskan kruunun riskioikaisu perustellaan vakuuksien 10 prosentin aliarvostuksella, jota ei itsessään selitetä. Se, ettei arvostusryhmä ole riippumaton, vahvistetaan Tanskan 11 päivänä maaliskuuta 2013 päivätyssä ilmoituksessa, jossa rahoitusvakausyhtiön suorittama arvostus kuvataan tarkemmin.
   
      (69)  Yksioikoisessa pääomasijoituksessa osuus oman pääoman tuotosta olisi 100 prosenttia. Komissio katsoo, että kyseisen oman pääoman tuoton alentaminen 25 prosenttiin on riittämätön korvaus FIH Holdingille sen antamasta pääomatappioiden kattamista koskevasta takuusta, mikä johtuu FIH:n ja FIH Holdingin heikosta vakavaraisuustilanteesta. Lisäksi komissio haluaa olla huolellinen oman pääoman tuoton osuuden arvostuksessa, koska suurin osa Newcon kohde-etuuksista on kiinnelainoja, joiden tuotto rajoittuu korkoon ja lainapääoman maksuihin, jolloin Newcon omaisuuserien johdanto-osan 91 kappaleessa esitetyn mallin mukainen yli 25 miljardin Tanskan kruunun likvidaatioarvon toteutumisen todennäköisyys on erittäin pieni ja saattaa olla poissuljettavissa. Tästä syystä mainitun pääoman tuoton prosenttiosuuden korottamisella (esimerkiksi 50 prosenttiin) aliarvioitaisiin käytetyssä mallissa myönnettävän valtiontuen määrä.
   
      (70)  Ks. alaviite 5.
   
      (71)  Tanskan 2 päivänä huhtikuuta 2013 toimittamassa ilmoituksessa korostetaan, että kesäkuun 2012 tilanteen mukaan noin 25 prosenttia omaisuuseristä on laiminlyötyjä ja niiden lisäksi 25 prosentilla on alhainen luokitus. Asiantuntijaselvityksessä (Advisory Services Related to Case FIH, 20 päivä joulukuuta 2012) tarkennetaan, että vain 6,3 prosentilla salkusta on vähintään FIH:n luottolaatuluokitus 7, joka vastaa investointitasoa. Kun 90 prosenttia salkusta on luokiteltu investointitason alapuolelle ja 25 prosenttia siitä on laiminlyötyä, komissio siksi uskoo, että pääomasijoitus kyseiseen salkkuun olisi riskialtis ja vaatisi suuren korvauksen.
   
      (72)  Ilmoitettu Tanskan 11 päivänä maaliskuuta 2013 toimitetussa ilmoituksessa ja toistettu sen 24 päivänä kesäkuuta 2013 toimitetun yhteenvetoilmoituksen liitteessä 1.
   
      (73)  1 päivänä maaliskuuta 2012 tehdyn osakkeidenostosopimuksen ja sitä seuranneiden 2 päivänä heinäkuuta 2012 tehtyjen päätössopimusten sisältämät toimenpiteet.
   
      (74)  Ks. johdanto-osan kappale 97.
   
      (75)  Ks. alaviite 73.
   
      (76)  Loppuselvitys ”Advisory Services Related to Case FIH – Phase II –”, asia SA.34445 Tanska, 19 päivä syyskuuta 2013.
   
      (77)  Komissio hyväksyi, että vaikka Tanskan finanssivalvontaviranomainen ilmoitti pääomaa tukevan vaikutuksen FIH Erhvervsbank A/S:lle olleen 847 miljoonaa Tanskan kruunua (mikä vastaa riskipainotettuja omaisuuseriä 10,5 miljardin Tanskan kruunun edestä), FIH Holdingin antama rajoittamaton tappiontakaus vähensi ryhmän lainanannon riskipainoon liittyviin valmiuksiin kohdistunutta kokonaisvaikutusta huomattavasti. Komission huolenaiheiden lievittämiseksi Tanska antoi sitoumuksen korottaa FIH:n Tanskan rahoitusvakausyhtiölle maksamaa korvausta, jos Tanskan finanssivalvontaviranomainen muuttaisi pääomavaatimuksia koskevia sääntelyperiaatteitaan siten, että FIH Holdingin pääoma-asema ei enää rajoittaisi FIH:n lainanantokykyä.
   
      (78)  Komission analyysi vahvistettiin asiantuntijaselvityksessä, jossa otettiin huomioon kaikki Tanskan kirjeenvaihdossaan 24 päivänä kesäkuuta 2013 toimitettuun yhteenvetoilmoitukseen mennessä ja siinä itsessään sekä 29 päivänä elokuuta 2013 annetuissa selvityksissä ilmoitetut toimenpiteiden osat.
   
      (79)  310,25 miljoonan Tanskan kruunun summa perustuu 254 miljoonaan kruunuun, johon lisätään 1,5 kertaa 37,5 miljoonaa Tanskan kruunua. Toimenpiteen pääomaa tukevan vaikutuksen suuruus on 375 miljoonaa Tanskan kruunua, josta arvoltaan alentuneita omaisuuseriä koskevan tiedonannon mukaan olisi maksettava 10 prosentin suuruinen vuotuinen korvaus. Lisäksi salkun siirtoarvon katsotaan ylittävän sen todellisen taloudellisen arvon 254 miljoonalla Tanskan kruunulla, jotka on arvoltaan alentuneita omaisuuseriä koskevan tiedonannon 41 kohdan mukaan perittävä takaisin. Jos asiassa kuitenkin suoritetaan 254 miljoonan Tanskan kruunun takaisinmaksu, pääomaa tukevan vaikutuksen nettoarvo vähenisi 121 miljoonaan Tanskan kruunun. Jotta korvaus olisi mainitun tiedonannon mukainen, FIH:n on siksi maksettava 10 prosentin vuotuinen korvaus 375 miljoonan Tanskan kruunun suuruisesta pääomaa tukevasta vaikutuksesta, kunnes siirtoarvon ja todellisen taloudellisen arvon välinen niin sanottu siirron delta on korvattu kokonaisuudessaan. Koska tämä tapahtuu 1,5 vuoden kuluttua toimenpiteiden täytäntöönpanosta, vaadittava maksu koostuu 254 miljoonasta Tanskan kruunusta ja 1,5 kertaa 37,5 miljoonasta Tanskan kruunusta, minkä jälkeen vuotuinen maksu on suuruudeltaan 10 prosenttia jäljellä olevasta pääomaa tukevan vaikutuksen nettoarvosta eli 12,1 miljoonaa Tanskan kruunua.
   
      (80)  Ylimääräisten hallinnointimaksujen suuruus on toimenpiteiden elinkaaren aikana yhteensä arviolta 143,2 miljoonaa Tanskan kruunua. Tanska lievittää tilannetta maksamalla Newcolle takaisin tähän mennessä ylimääräisinä perityt maksut eli 61,7 miljoonaa Tanskan kruunua ja pienentämällä tulevan hallintamaksun markkinakäytäntöä vastaavaan 0,05 prosenttiin jäljellä olevasta nimellismäärästä.
   
      (81)  Ks. johdanto-osan kappale 48.
   
      (82)  Tosiasiassa takaisinmaksun tilityspäivä oli vasta 4 päivä joulukuuta 2013, mikä tarkoittaa, että maksettavaksi kerääntyi lisäksi korkoja 1 päivä lokakuuta 2013 ja 4 päivä joulukuuta 2013 väliseltä ajalta. Tanska on vahvistanut, että FIH on suorittanut aiemmin maksetun 310,25 miljoonan Tanskan kruunun summan lisäksi 6,575 miljoonan Tanskan kruunun lisämaksun korkojen kattamiseksi.
   
      (83)  Ks. alaviite 78.
   
      (84)  Komission tiedonanto valtiontukisääntöjen soveltamisesta finanssikriisin yhteydessä pankkien hyväksi toteutettaviin tukitoimenpiteisiin 1 päivästä tammikuuta 2012 (EUVL C 356, 6.12.2011, s. 7).
   
      (85)  Ks. lisäksi alaviitteestä 37 alkaen.
   
      (86)  Tämä voi olla tarpeen, jos omaisuuserien arvo heikkenisi entisestään. Jos näin tapahtuisi, Newcon pääoma saattaisi olla negatiivinen, jolloin sen täytyisi tavanomaisen kauppaoikeuden mukaan hakeutua konkurssiin. Konkurssi ehkäistään pääomapohjan vahvistamista koskevalla lausekkeella, jonka mukaan Tanskan rahoitusvakausyhtiö lisää tarvittaessa Newcon pääomaa. FIH Holding maksaa kyseisen pääomanlisäyksen takaisin vasta liiketoimen (31 päivän joulukuuta 2016 ja 31 päivän joulukuuta 2019 välisenä aikana tapahtuvan) lopullisen selvityksen yhteydessä.
   
      (87)  Ks. johdanto-osan kappale 38.
   
      (88)  Osuus on 19,6 prosenttia 310,25 miljoonan Tanskan kruunun kertaluonteisen maksun suorittamisen jälkeen.
   
      (89)  Pääoman ylimitoitus johtuu ainoastaan siitä, että FIH:n on suuren pääomapuskurin säilyttämiseksi jätettävä voittonsa jakamatta rakenneuudistuskauden aikana eikä siten voi sen aikana maksaa osinkoja. Mainittu toimintatapa on ennaltaehkäisyä, jolla varmistetaan se, että arvoltaan alentuneisiin omaisuuseriin kohdistuvista toimenpiteistä maksetaan täysimääräinen korvaus, koska FIH ja FIH Holding ovat taanneet loppumaksun suorittamisen valtiolle.
   
      (90)  Ks. johdanto-osan kappale 10.
   
      (91)  Ks. pelastamis- ja aloittamispäätöksen 2.1 jakso.
   
      (92)  Ks. pelastamis- ja aloittamispäätöksen 2.2 jakso.
   
      LIITE
      
         EHDOT (ASIA SA.34445) TANSKA – FIH:N RAKENNEUUDISTUSSUUNNITELMA
      
      1.   Tausta
      
      Tanskan kuningaskunta varmistaa, että 24 päivänä kesäkuuta 2013 toimitettu rakenneuudistussuunnitelma pannaan täytäntöön oikein ja täysimääräisesti. Tämä asiakirja, jäljempänä ’ehdot’, sisältää FIH Erhvervsbank A/S:n rakenneuudistusta koskevat ehdot, jäljempänä ’sitoumukset’, jotka Tanskan kuningaskunta on sitoutunut panemaan täytäntöön.
      2.   Määritelmät
      
      Tässä asiakirjassa, jollei asiayhteydestä toisin johdu, monikko sisältää yksikön ja toisinpäin ja seuraavilla suuraakkosilla kirjoitetuilla käsitteillä on niiden jäljessä esitetty merkitys:
      
                  Käsite
               
               
                  Merkitys
               
            
                  Sitoumukset
               
               
                  tarkoittavat näissä ehdoissa esitettyjä FIH:n rakenneuudistukseen liittyviä toimen- piteitä
               
            
                  Päätös
               
               
                  tarkoittaa Euroopan komission FIH:n rakenneuudistuksesta annettua päätöstä, jonka perusteella nämä sitoumukset toteutetaan ja jonka liitteenä nämä ehdot ovat
               
            
                  Rakenneuudistuskausi
               
               
                  tarkoittaa 3.2 kohdassa määriteltyä aikaväliä
               
            
                  Rakenneuudistussuunni- telma
               
               
                  tarkoittaa suunnitelmaa, jonka FIH on toimittanut komissiolle Tanskan kuningas- kunnan välityksellä 24 päivänä kesäkuuta 2013 sellaisena kuin se on muutettuna ja täydennettynä kirjallisen viestinnän perusteella
               
            
                  FIH tai FIH-ryhmä
               
               
                  FIH Erhvervsbank A/S ja sen tytäryhtiöt
               
            
                  FIH Holding
               
               
                  FIH Holding A/S
               
            
                  FIH Holding -ryhmä
               
               
                  FIH Holding A/S ja sen välittömät ja välilliset tytäryhtiöt
               
            
                  FS Property Finance A/S
               
               
                  Tanskan rahoitusvakausyhtiön kokonaisuudessaan omistama tytäryhtiö, josta tässä päätöksessä käytetään myös nimeä Newco
               
            
                  Yritysostorahoitus
               
               
                  erillinen ja erikoistunut liiketoimintayksikkö, jonka työntekijät keskittyvät ainoastaan sulautumiin ja yritysostoihin liittyviin rahoitusratkaisuihin ja jota markkinoitiin erityisesti olemassa oleville ja mahdollisille asiakkaille
               
            3.   Yleistä
      
      
               
                  3.1
               
               
                  Tanskan kuningaskunta varmistaa, että sitoumuksia noudatetaan täysimääräisesti rakenneuudistussuunnitelman täytäntöönpanon aikana.
               
            
               
                  3.2
               
               
                  Rakenneuudistuskausi päättyy 31 päivänä joulukuuta 2016. Sitoumuksia sovelletaan koko rakenneuudistuskauden ajan, jollei toisin ilmoiteta.
               
            4.   Rakenteelliset toimenpiteet
      
      4.1   Yritysostorahoitus
      FIH lopettaa kaikki liiketoimensa yritysostorahoituksen toimialalla 30 päivä kesäkuuta 2014 mennessä. Olemassa olevasta salkusta luovutaan 30 päivä kesäkuuta 2014 mennessä.
      4.2   Yritysostorahoituksen liiketoiminnan päättäminen
      FIH on vetäytynyt kiinteistösijoittamisen liiketoiminta-alueelta (1) ja päättänyt toimintansa sillä 31 päivä joulukuuta 2013 mennessä. Se ei palaa kyseiselle liiketoiminta-alueelle, mikä tarkoittaa erityisesti, että lainoja (pääomaa) ei enää myönnetä kiinteistösijoitusten rahoittamiseen Tanskassa, Ruotsissa, Saksassa tai missään muussa valtiossa (2).
      4.3   Yksityisen pääomasijoittamisen liiketoiminnan myyminen
      FIH myy sijoituksensa pääomasijoitusrahastoihin ja muut pääomasijoituksensa lain sallimassa laajuudessa ja mahdollisimman nopeasti, mutta joka tapauksessa 31 päivä joulukuuta 2016 mennessä. Jos sijoitusten myyminen mainittuun päivämäärään mennessä ei ole mahdollista, sijoituksista luovutaan, mikä tarkoittaa erityisesti, ettei sijoituksia enää rahoiteta tai uusita (3). Lisäksi päätöksen tekemispäivästä alkaen ei tehdä uusia pääoma- tai muita sijoituksia (alaviitteessä 3 mainituin poikkeuksin).
      4.4   Kiinnitysluottopankki
      FIH:lla ei pidä olla kiinnitysluottopankkia yritysrakenteessaan vuoden 2014 loppuun mennessä, eikä se toimi kiinnitysluottopankkina sen jälkeen.
      5.   Toimintaa säätelevät toimenpiteet ja omistajaohjausjärjestelmä
      
      5.1   Yritysostojen kielto: FIH ei hanki omistusosuutta mistään yrityksestä. Tätä sovelletaan sekä yrityksiin, jotka ovat oikeudelliselta muodoltaan yrityksiä, että omaisuuseräpaketteihin, jotka muodostavat taloudellisen yksikön.
      
         Toimet, joihin yritysostokielto ei vaikuta: Kieltoa ei sovelleta ostoihin, jotka on toteutettava poikkeusolosuhteissa rahoitusvakauden säilyttämiseksi tai toimivan kilpailun vuoksi, jos komissio on hyväksynyt ne ennakolta. Sitä ei myöskään sovelleta hankintoihin, jotka toteutetaan osana tavanomaista liiketoimintaa pankin huolehtiessa voimassa olevista vaatimuksistaan vaikeuksissa olevilta yrityksiltä, tai FIH Holding -ryhmän sisäiseen omistusosuuksista luopumiseen tai niiden uudelleenjärjestelyyn.
      
         Poikkeukset, joihin ei vaadita komission ennakkohyväksyntää: FIH voi hankkia osuuksia yrityksistä, jos sen maksama hankintahinta on alle 0,01 prosenttia sen taseen loppusummasta komission päätöksen tekemispäivänä ja jos FIH:n tällaisista ostoista maksamat hankintahinnat ovat rakenneuudistuskauden aikana yhteensä alle 0,025 prosenttia FIH:n taseen loppusummasta mainittuna päivänä.
      5.2   Aggressiivisten liiketoimintamenettelyjen kielto: FIH:n on vältettävä aggressiivisten liiketoimintamenettelyjen toteuttamista koko rakenneuudistussuunnitelman keston ajan.
      5.3   Talletukset:: FIH ei tarjoa edullisempia hintoja talletustuotteilleen (kuten esimerkiksi vähittäistalletuksille FIH Direct Bankissa) kuin kaksi kulloistenkin markkinoiden edullisimpia hintoja tarjoavat kilpailijat.
      Tätä rajoitusta ei sovelleta, jos FIH:n osuus koko talletusmarkkinoista on alle 5 prosenttia (4).
      5.4   Mainonta: FIH ei saa käyttää tukitoimenpiteiden myöntämistä tai siitä saatavaa hyötyä mainonnassa. Lisäksi sen vuosittaisten mainoskustannusten on oltava alle 1 miljoonaa euroa.
      5.5   Kuponkimaksukielto: FIH pidättäytyy rakenneuudistuskauden aikana maksamasta minkäänlaisia maksuja pääomainstrumenteistaan, elleivät maksut perustu oikeudelliseen velvollisuuteen, eikä osta takaisin mainittuja instrumentteja ilman komission etukäteen antamaa suostumusta. Valtion hallussa olevista pääomainstrumenteista voi maksaa kuponkeja, elleivät tällaiset maksut käynnistä sellaisia kuponkimaksuja muille sijoittajille, jotka eivät muussa tapauksessa olisi pakollisia. Sitoumusta olla maksamatta kuponkeja rakenneuudistuskauden aikana ei sovelleta uusiin liikkeeseen laskettuihin instrumentteihin (eli instrumentteihin, jotka on laskettu liikkeeseen sen jälkeen, kun komissio on lopullisesti hyväksynyt rakenneuudistussuunnitelman), jos kuponkien maksaminen tällaisista uusista instrumenteista ei johda oikeudelliseen velvollisuuteen maksaa kuponkeja FIH:n arvopapereista, jotka ovat olemassa komission rakenneuudistusta koskevan päätöksen hyväksymishetkellä.
      5.6   Osingonjakokielto: Kaikki FIH Holdingille maksetut osingot pidätetään, kunnes osakkeidenostosopimus on selvitetty lopullisesti tai rakenneuudistuskausi on päättynyt, sen mukaan, kumpi ajankohta on myöhempi. Siten FIH ei saa jakaa varoja osakkeenomistajilleen osinkoina tai muussa muodossa, kunnes hankintahintasopimus on selvitetty lopullisesti. Jotta voittoja jäisi FIH Holding -ryhmään, FIH ei maksa osinkoja muille tahoille kuin FIH Holdingille.
      5.7   FIH Holdingiin sovellettavat omistukseen liittyvät rajoitteet: FIH Holding ei saa pantata omistusosuuttaan FIH:ssa. Lähipiiriliiketoimien on oltava markkinaehtoisia. Sellaisia päätöksiä, jotka vaikuttavat FIH Holdingin luottokelpoisuuteen tai maksuvalmiuteen ja vaarantavat siten sen kyvyn maksaa negatiivinen vaihtuvansuuruinen hankinta, ei saa tehdä. FIH Holding voi ainoastaan harjoittaa liiketoimintaa FIH:n holdingyhtiönä, eikä osakaslainoja makseta takaisin.
      5.8   Hybridipääomainstrumenttien tai muiden pääomainstrumenttien takaisinosto: FIH:n 2 päivänä maaliskuuta 2012 olemassa olevien hybridipääoma- ja muiden pääomainstrumenttien takaisinoston osalta FIH noudattaa 8 päivänä lokakuuta 2008 päivätyssä asiakirjassa MEMO/09/441 esitettyjä pankkien ensisijaiseen ja toissijaiseen omaan pääomaan kohdistuvia liiketoimia koskevia sääntöjä (5). FIH kuulee joka tapauksessa komissiota ennen kuin se antaa markkinoille ensisijaiseen ja toissijaiseen omaan pääomaan kohdistuvia liiketoimia koskevia ilmoituksia.
      6.   Pääomatuki
      
      FIH maksaa toimenpiteestä arvoltaan alentuneita omaisuuseriä koskevan tiedonannon mukaisen korvauksen. FIH maksaa kertaluonteisen 310,25 miljoonan Tanskan kruunun maksun, johon lisätään 37,5 miljoonaa Tanskan kruunua kertaa N/365, kun N on 30 päivän syyskuuta 2013 ja viimeisen suorituksen päivämäärän välille jäävien päivien lukumäärä. Tanskan viranomaisten mukaan viimeinen suoritus on jo tehty, ja sen tilityspäivä oli 4 päivä joulukuuta 2013. Tämän lisäksi FIH:
      
                  —
               
               
                  Maksaa 12,1 miljoonan Tanskan kruunun suuruisen vuotuisen maksun, jonka tilityspäivä on 30 päivä syyskuuta (tai jos vuoden 30 päivä syyskuuta ei ole arkipäivä, sitä seuraava arkipäivä) vuodesta 2014 vuoteen 2020 tai hankintahintasopimuksen lopullisen selvittämisen jälkeiseen vuoteen asti, sen mukaan, kumpi ajankohta on aikaisempi. Lopullinen maksu maksetaan hankintahintasopimuksen selvityspäivänä ja sitä alennetaan pro rata temporis (todelliset päivät/todelliset päivät -menetelmää käyttäen) viimeisen maksun ajankohdan (30 päivä syyskuuta) ja hankintahintasopimuksen selvityspäivän väliseltä ajalta sekä 4 päivän joulukuuta 2013 ja 30 päivän syyskuuta 2014 väliseltä ensimmäiseltä ajanjaksolta.
               
            
                  —
               
               
                  Pienentää FS Property Finance A/S:ltä perittäviä hallinta- ja suojausmaksuja siten, että ne vastaavat 0,05:tä prosenttia maksamattomien lainojen salkun arvosta. Tätä sovelletaan takautuvasti 1 päivästä tammikuuta 2013 alkaen;
               
            
                  —
               
               
                  maksaa Tanskan rahoitusvakausyhtiölle 42,7 miljoonan Tanskan kruunun vuotuisen maksun, jos Tanskan finanssivalvontaviranomainen muuttaa sääntelyään holdingtason pääomavaatimuksien osalta siten, että FIH Holdingin pääoma-asema ei rajoita FIH:n vaatimusten mukaista lainanantokykyä. Tähän sovelletaan ensimmäisessä alakohdassa esitettyjä tilityspäiviä ja aikarajoja vastaavia tilityspäiviä ja aikarajoja (6).
               
            7.   Raportointi
      
      
               
                  7.1
               
               
                  Tanskan kuningaskunta varmistaa, että rakenneuudistussuunnitelman ja näiden ehtojen sisältämien sitoumusten täysimääräistä ja asianmukaista täytäntöönpanoa valvotaan jatkuvasti.
               
            
               
                  7.2
               
               
                  Tanskan kuningaskunta raportoi komissiolle puolivuosittain rakenneuudistuskauden loppuun saakka rakenneuudistussuunnitelman ja edellä mainittujen sitoumusten etenemisestä.
               
            
               
                  7.3
               
               
                  Tanskan kuningaskunta toimittaa hyväksytyn ulkoisen tilintarkastajan laatiman raportin liiketoimen selvittämisen oikeellisuudesta kolmen kuukauden kuluessa liiketoimen lopullisesta selvityksestä.
               
            
         (1)  Määritellään lainoiksi, jotka myönnetään liiketilojen, toimistojen, kerrostalojen, varastojen, näyttelytilojen, tehtaiden tai vastaavien tilojen rahoituksen yhteydessä yritykselle, joka ei harjoita ensisijaista liiketoimintaansa mainituista tiloista käsin tai joka on erikoistunut kiinteistöjen rakentamiseen.
      
         (2)  Ei sovelleta seuraaviin tilanteisiin, joissa: a) FIH Holding/FIH/muu FIH Holding -konsernin nykyinen tai tuleva yksikkö ostaa FSPF A/S:n (tai FSPF A/S:n lainasalkun tai osan siitä), b) FIH on sopimusperusteisesti/oikeudellisesti velvollinen myöntämään lainan tai jos se myönnetään rakenneuudistus-/jälleenrahoitus-/pääomapohjan vahvistamis-/sovitteluratkaisun löytämiseksi FIH:n tai FSPF:n velkojille tai c) kyseessä on ainoastaan neuvontapalveluista.
      
         (3)  Tätä ei sovelleta tavanomaiseen pankkitoimintaan (esimerkiksi jos FIH saa osakeomistuksen velkojan rakenneuudistuksen tai vastaavan yhteydessä) tai silloin, kun FIH on oikeudellisesti velvollinen tekemään tällaisen sijoituksen.
      
         (4)  FIH:n markkinaosuuden lähteenä käytetään Tanskan keskuspankin rahalaitoksia koskevia tilastoja (www.statistikbanken.dk/DNMIN). Se perustuu Tanskan asukkaiden Tanskan rahalaitossektorille tekemien talletusten kokonaismäärän ja heidän FIH:hon tekemiensä talletusten väliseen suhteeseen.
      
         (5)  http://europa.eu/rapid/press-release_MEMO-09-441_en.htm
      
         (6)  On syytä mainita, että FIH i) on jo maksanut kertaluonteisen 310,25 miljoonan Tanskan kruunun maksun, johon lisättiin 37,5 miljoonaa Tanskan kruunua kertaa N/365, kun N on 30 päivän syyskuuta 2013 ja viimeisen suorituksen päivämäärän, joka Tanskan viranomaisten mukaan oli 4 päivä joulukuuta 2013, välille jäävien päivien lukumäärä ja ii) on jo maksanut FS Property Finance A/S:lle 61,7 miljoonan Tanskan kruunun suuruisen summan, jonka tilityspäivä Tanskan viranomaisten mukaan oli 18 päivä joulukuuta 2013, osana vuodelle 2012 tehdyn hallinnollisen sopimuksen nojalla saatujen maksujen takaisinmaksua.